c: application/epub+zip

text:
Bul Xosh Xabardı elshi Yuxan jazg'an. Onın' o'zi kitapta jazılg'an ko'p waqıyalardın' gu'wası bolg'an. Yuxannın' bul Xosh Xabardı jazg'andag'ı maqseti adamlardın' İysanın' Qutqarıwshı Masix ekenine iseniwinen ha'm bul arqalı o'mirge erisiwinen ibarat edi (20:31).
Yuxan o'z kitabında İysanın' Quday menen birge bolg'an Qudaydın' So'zi ekeni ha'm Onın' bul du'nyag'a kelip, adamlar arasında jasag'an Qudaydın' Ulı ekeni haqqında aytadı. İslegen ka'ramatları arqalı İysa O'zinin' Qudaydın' Ulı ekenin da'lillegenin ha'm adamlardın' da bunı moyınlag'anın atap o'tedi.
Ja'ne de, Yuxan İysanı mınaday tımsallar menen su'wretleydi: o'mir nanı, du'nyanın' nurı, qoylar ushın qapı, jaqsı shopan, qayta tiriliw ha'm o'mir, jol, haqıyqat ha'm o'mir, ju'zim ag'ashı ha'm t. b.
Kitaptın' 14–17 baplarında İysanın' O'zine tiyisli adamlarg'a degen teren' su'yispenshiligi ha'm Og'an isenetug'ınlardın' Ol sebepli alatug'ın tınıshlıg'ı haqqında ken'irek so'z etilgen. Bizler bul kitap arqalı kim de kim İysag'a isense gu'naları keshirilip, ma'n'gilik o'mir alatug'ının bilip alamız.
11En' basta So'z bar edi. So'z Quday menen birge edi. So'z Quday edi+. 2En' bastan-aq Ol Quday menen birge edi.
3Ha'mme na'rse Ol arqalı jaratıldı. Olsız hesh na'rse jaratılg'an emes+. 4Onda o'mir bar edi. O'mir adamlardın' nurı edi+. 5Nur qaran'g'ılıqta jarqıraydı, qaran'g'ılıq onı jen'e almadı.
6Quday ta'repinen jiberilgen Yaqıya atlı bir adam bar edi+. 7Ol nur haqqında gu'walıq beriwge ha'm ha'mme ol arqalı iseniwi ushın keldi+. 8Onın' o'zi nur emes edi, biraq ol nur haqqında gu'walıq beriwge jiberilgen edi. 9Ha'mme adamdı jaqtı qılatug'ın haqıyqıy nur du'nyag'a keldi+.
10So'z du'nyada edi. Du'nya Ol arqalı jaratılg'an edi, biraq du'nya Onı tanımadı. 11O'z jerine keldi, biraq O'z xalqı Onı qabıl etpedi+. 12Biraq Ol O'zin qabıl etkenlerge, atına isengenlerdin' ha'mmesine Qudaydın' balaları bolıw huqıqın berdi+. 13Olar qannan da, denenin' qa'lewinen de, ya adamnın' qa'lewinen de emes, al Qudaydan tuwıldı+.
14So'z adam bolıp aramızda jasadı. Bizler Onın' ullılıg'ın, A'keden kelgen, miyrim ha'm haqıyqatqa tolı bolg'an jalg'ız Uldın' ullılıg'ın ko'rdik+.
15Yaqıya Ol haqqında ba'lent dawıs penen gu'walıq berip bılay dedi:
– «Menin' izimnen Keliwshi mennen ullı. Sebebi Ol mennen burın bar edi», – dep aytqan Adamım – Usı+. 16Onın' tolılıg'ınan ha'mmemiz miyrim u'stine miyrim aldıq. 17O'ytkeni Muxaddes Nızam Muwsa arqalı berilgen edi, biraq miyrim ha'm haqıyqat İysa Masix* arqalı keldi+. 18Hesh kim hesh qashan Qudaydı ko'rgen emes. Biraq Onı A'kenin' qushag'ındag'ı O'zi Quday bolg'an jalg'ız Ul tanıttı+.
19•Yahudiy basshıları Erusalimnen ruwxaniyler menen lebiylilerdi jiberip, Yaqıyadan: «Sen kimsen'?» dep sorag'anda, onın' gu'walıg'ı mınaday boldı. 20Ol ta'n aldı, tanbadı. «Men Masix emespen», – dep ashıq moyınladı+.
21Olar ja'ne Yaqıyadan:
– Onday bolsa, sen kimsen'? İliyassan' ba? – dep soradı.
– Ol emespen, – dedi Yaqıya.
– Sen sol payg'ambarmısan'? – dep soradı olar.
– Yaq, – dep juwap berdi ol+.
22Sonda olar Yaqıyag'a:
– Kimsen', ayt, bizlerdi jibergenlerge bir juwap bereyik. O'zin' haqqında ne deysen'? – dedi.
23Yaqıya:
– İyshaya payg'ambardın' aytqanınday: «İyemizdin' jolın du'zetin'ler»*, – dep sho'lde baqırg'an dawıspan, – dedi+.
24-25Pariseylerden* jiberilgenler Yaqıyadan:
– Eger sen Masix, İliyas, ya sol payg'ambar bolmasan', sonda nege adamlardı shomıldırıp ju'rsen'? – dep soradı.
26Yaqıya olarg'a bılay dep juwap berdi:
– Men suw menen shomıldıraman, biraq aran'ızda sizler tanımaytug'ın Birew turıptı. 27Mennen son' kiyatırg'an Adam – Usı. Men Onın' ayaq kiyiminin' bawın sheshiwge de ılayıqlı emespen.
28Bulardın' ha'mmesi İordan da'ryasının' arg'ı jag'asındag'ı Betaniyada, Yaqıyanın' shomıldırıp ju'rgen jerinde boldı.
29Erten'ine Yaqıya o'zine qaray kiyatırg'an İysanı ko'rgende bılay dedi:
– Mine, Bul – du'nyanın' gu'nasın O'zine alatug'ın Qudaydın' Qozısı!+ 30«Mennen keyin bir Adam kiyatır. Ol mennen ullı. Sebebi Ol mennen burın bar edi», – dep aytqanım Usı. 31Menin' o'zim Onı bilmeytug'ın edim, biraq İzraildın' Onı tanıwı ushın men suw menen shomıldırıwg'a* keldim+.
32Yaqıya gu'walıq berip ja'ne bılay dedi:
– Muxaddes Ruwxtın'* kepter sıyaqlı aspannan tu'sip, Onın' u'stinde turg'anın ko'rdim+. 33Men Onı bilmeytug'ın edim. Biraq, meni suw menen shomıldırıw ushın jibergen Quday mag'an: «Muxaddes Ruwxtın' tu'sip, kimnin' u'stinde turg'anın ko'rsen', Muxaddes Ruwx penen shomıldıratug'ın Sol», – degen edi+. 34Men bunı ko'rip: «Bul – Qudaydın' Ulı» dep gu'walıq berdim.
35Erten'ine Yaqıya ja'ne sha'kirtlerinin' ekewi menen birge turg'an edi+. 36Ol o'tip baratırg'an İysanı ko'rip:
– Mine, Qudaydın' Qozısı! – dedi+.
37Eki sha'kirt onın' bul so'zlerin esitip, İysanın' izine erdi. 38İysa artına burılıp, izinen kiyatırg'anlardı ko'rgende, olardan:
– Ne izlep ju'rsizler? – dep soradı.
– Qay jerde jasaysan', Ra'bbi? – dedi olar. (Ra'bbi – «ustaz» degendi bildiredi.)+
39– Kelip ko'rin'ler, – dedi İysa.
Olar barıp, İysanın' qay jerde jasaytug'ının ko'rdi ha'm sol ku'ni Onın' menen qaldı. Saat to'rtler shamasında edi.
40Yaqıyanın' so'zlerin esitip, İysanın' izine ergen eki adamnın' biri Simon Petrdin' tuwısqanı Andrey edi+. 41Andrey da'slep o'z tuwısqanı Simondı izlep tawıp, og'an:
– Bizler Masixtı taptıq, – dedi. (Masix – Quday wa'de etken Qutqarıwshı.)+
42Andrey onı İysag'a alıp keldi. İysa og'an qarap:
– Sen Yunus ulı Simonsan'. Sen Kifa dep atalasan', – dedi. (Kifa – Petr, yag'nıy «tas» degendi an'latadı.)+
43Kelesi ku'ni İysa Galilag'a barmaqshı boldı. Filipti tawıp, og'an:
– İzime er, – dedi.
44Filip te Andrey menen Petr sıyaqlı Betsayda qalasınan edi+. 45Filip Natanieldi tawıp, og'an:
– Bizler Muwsa Muxaddes Nızamda, payg'ambarlar da Jazıwlarında jazg'an Adamdı, Yusuptın' Ulı, Nasıralı İysanı taptıq, – dedi+.
46Nataniel og'an:
– Nasıradan jaqsı na'rse shıg'ar ma edi? – dedi.
– Kelip ko'r, – dedi Filip.
47İysa Natanieldin' O'zine jaqınlasıp kiyatırg'anın ko'rip, ol haqqında bılay dedi:
– Mine, ishinde hiylesi joq, nag'ız izraillı+.
48Nataniel İysadan:
– Meni qayaqtan tanıysan'? – dep soradı.
– Filip seni shaqırmastan burın, seni a'njir ag'ashının' astında ko'rdim, – dep juwap berdi İysa.
49Nataniel İysag'a:
– Ustaz, Sen Qudaydın' Ulısan', Sen İzraildın' Patshasısan'! – dedi+.
50İysa og'an:
– Seni a'njir ag'ashının' astında ko'rgenimdi aytqanım ushın isenip atırsan' ba? Bulardan da ullı islerdi ko'resen'! – dedi.
51İysa ja'ne:
– Sizlerge shının, haqıyqatın aytaman: aspan ashılg'anın, Qudaydın' perishtelerinin' Adam Ulının'* joqarısında minip-tu'skenlerin ko'resizler, – dedi+.
21Eki ku'n o'tkennen son', Galilanın' Kana qalasında u'yleniw toyı boldı. İysanın' anası sol jerde edi+. 2İysa menen sha'kirtleri de toyg'a mira't etilgen edi. 3Sharap tawsılg'anda, İysanın' anası Og'an:
– Olardın' sharabı tawsıldı, – dedi.
4İysa og'an:
– Apa, bul Menin' jumısım emes. Menin' waqtım ele kelgen joq, – dedi+.
5İysanın' anası xızmetshilerge:
– Ol sizlerge ne dese de, sonı islen'ler, – dedi.
6Sol jerde diniy a'det boyınsha yahudiyler tazalanıw ushın qollanatug'ın, ha'r qaysısı shama menen ju'z litr alatug'ın altı tas gu'ze bar edi+.
7İysa xızmetshilerge:
– Gu'zelerdi suwg'a toltırın'lar, – dedi.
Olar gu'zelerdi awzına deyin toltırdı.
8Sonda İysa xızmetshilerge:
– Endi bunnan alıp, toy basqarıwshıg'a aparın'lar, – dedi.
Olar alıp bardı. 9Toy basqarıwshı sharapqa aylang'an suwdı tatıp ko'rdi. Onın' qayaqtan kelgenin bilmedi, tek alıp kelgen xızmetshiler g'ana biletug'ın edi. Toy basqarıwshı ku'yewdi shaqırıp:
10– Ha'r bir adam aldın jaqsı sharaptı, adamlar ma's bolg'annan son' pa'siregin beredi. Biraq sen jaqsı sharaptı ha'zirge deyin saqlapsan'-g'o, – dedi.
11İysa bul birinshi ka'ramatın* Galilanın' Kana qalasında islep, O'z ullılıg'ın ko'rsetti. Sha'kirtleri de Og'an isendi.
12Bunnan keyin İysa anası, tuwısqanları ha'm sha'kirtleri menen Kaparnahum qalasına keldi ha'm ol jerde bir neshe ku'n qaldı+.
13•Yahudiylerdin' Qutqarılıw bayramı* jaqınlasıp qalg'anda, İysa Erusalimge ketti+. 14İbadatxanada iri qara mal, qoy ha'm kepter satıwshılardı, sol jerde otırg'an aqsha almastırıwshılardı ko'rdi. 15İysa arqannan qamshı islep, qoylar menen iri qara malg'a qosıp ha'mmesin İbadatxanadan quwıp shıg'ardı. Aqsha almastırıwshılardın' aqshaların shashıp, stolların awdarıp tasladı. 16Ol kepter satıwshılarg'a:
– Mınalardı bul jerden joq etin'ler, A'kemnin' u'yin bazarg'a aylandırman'lar! – dedi+.
17Sonda sha'kirtleri: «Senin' u'yin'e bolg'an qızg'anıshım Meni jep jiberdi»*, – dep aytılg'an Muxaddes Jazıwdag'ı ayattı eslerine tu'sirdi+.
18Yahudiy basshıları İysadan:
– Bulardı islewge biyligin' bar ekenin bizlerge qanday ka'ramatlı belgi menen da'lilley alasan'? – dep soradı+.
19İysa olarg'a juwap berip:
– Bul İbadatxananı buzın'lar, Men onı u'sh ku'nnin' ishinde qayta tikleymen, – dedi+.
20Olar İysag'a:
– Bul İbadatxana qırıq altı jılda qurılg'an, Sen onı u'sh ku'nnin' ishinde tiklemekshimisen'? – dedi.
21Biraq İysanın' İbadatxana dep aytqanı O'z denesi edi. 22İysa o'limnen qayta tirilgennen son', sha'kirtleri Onın' bul so'zlerin eslerine tu'sirip, Muxaddes Jazıwg'a ha'm İysanın' bul so'zine isendi+.
23İysa Erusalimde, Qutqarılıw bayramında bolg'anda, ko'pler Ol islegen ka'ramatlardı* ko'rip, Onın' atına isendi+. 24Biraq İysa ha'mme adamlardın' kewillerin bilgenlikten, olarg'a isenbedi. 25Og'an adam haqqında hesh kimnin' gu'walıg'ının' ha'jeti joq edi. O'ytkeni adamnın' kewlinde ne bar ekenin Ol biletug'ın edi.
31Pariseyler arasında yahudiy basshılarının' biri bolg'an Nikodim atlı bir adam bar edi+. 2Ol bir ku'ni tu'nde İysag'a kelip, Og'an:
– Ustaz, Senin' Qudaydan kelgen bir mug'allim ekenin'di bilemiz. Sebebi hesh kim Quday onın' menen birge bolmasa, Sen islep atırg'an ka'ramatlardı* isley almaydı, – dedi.
3İysa og'an:
– Sag'an shının, haqıyqatın aytaman: kim de kim qaytadan* tuwılmasa, Qudaydın' Patshalıg'ın ko're almaydı, – dep juwap berdi.
4Nikodim İysadan:
– Qartayg'an adam qalay qaytadan tuwıla aladı? Ol anasının' qursag'ına ekinshi ma'rte kirip, qaytadan tuwıla ala ma? – dep soradı.
5İysa og'an juwap berip bılay dedi:
– Sag'an shının, haqıyqatın aytaman: kim de kim suwdan ha'm Muxaddes Ruwxtan tuwılmasa, Quday Patshalıg'ına kire almaydı+. 6Deneden tuwılg'an – dene, Muxaddes Ruwxtan tuwılg'an – ruwx boladı. 7Sag'an: «Qaytadan tuwılıwın' kerek», – degenime hayran qalma. 8Samal qa'legen jerinde esedi, onın' dawısın esitesen', biraq qayaqtan kelip, qayaqqa ketetug'ının bilmeysen'. Muxaddes Ruwxtan tuwılg'an ha'r bir adam da usınday.
9Nikodim İysadan:
– Bul qalay bolıwı mu'mkin? – dep soradı.
10İysa og'an bılay dep juwap berdi:
– Sen İzraildın' ustazı bola tura, usılardı bilmeysen' be? 11Sag'an shının, haqıyqatın aytaman: bizler bilgenimizdi so'yleymiz, ko'rgenimiz haqqında gu'walıq beremiz. Al sizler bizlerdin' gu'walıg'ımızdı qabıl etpey atırsızlar. 12Sizlerge jerdegi na'rseler haqqında aytqanımda isenbesen'ler, aspandag'ı na'rseler haqqında aytsam, qalay isenesizler? 13Aspannan kelgen Adam Ulınan basqa hesh kim aspang'a shıqqan emes+. 14Muwsanın' sho'lde jılandı joqarı ko'tergeni sıyaqlı, Adam Ulı da joqarı ko'teriliwi tiyis+. 15Sonlıqtan Og'an isengen ha'r bir adam ma'n'gilik o'mirge iye boladı.
16Sebebi Quday bul du'nyanı sonshelli su'ygenlikten, O'zinin' jalg'ız Ulın berdi. Onın' Ulına isengen ha'r bir adam nabıt bolmay, ma'n'gilik o'mirge iye boladı+. 17Quday Ulın bul du'nyanı hu'kim etiw ushın emes, al du'nyanı Ol arqalı qutqarıw ushın jiberdi+. 18Og'an isengen adam hu'kim etilmeydi. Al isenbegen adam a'lle qashan hu'kim etilgen, o'ytkeni ol Qudaydın' jalg'ız Ulının' atına isenbedi+. 19Hu'kim mınadan ibarat: du'nyag'a nur keldi, biraq adamlardın' isleri jaman bolg'anlıqtan, olar nurg'a qarag'anda qaran'g'ılıqtı jaqsı ko'rdi+. 20Jamanlıq islewshi ha'r bir adam nurdı jek ko'redi ha'm isleri a'shkara bolmawı ushın, nurg'a kelmeydi+. 21Biraq haq is islewshi adam islerinin' Quday aldında islengeni ko'rinsin dep, nurg'a keledi.
22Bunnan son', İysa sha'kirtleri menen Yahudiyag'a keldi. Bir neshe waqıt olar menen birge sol jerde qalıp, adamlardı shomıldırdı+. 23Yaqıya da Salimnin' qasındag'ı Aynonda shomıldırıp ju'rdi, sebebi ol jerde suw mol edi. Adamlar kelip, shomıldırılatug'ın edi. 24O'ytkeni Yaqıya ele qamalmag'an edi+. 25Sonda Yaqıyanın' sha'kirtleri menen bir yahudiy arasında diniy a'det boyınsha tazalanıw haqqında tartıs payda boldı+. 26Olar Yaqıyag'a kelip:
– Ustaz, İordan da'ryasının' arg'ı jag'asında senin' menen birge bolg'an, sen gu'walıq bergen Adam bar-g'o, Sol shomıldırıp ju'ripti. Ha'mme adam Og'an barmaqta, – dedi+.
27Yaqıya bılay dep juwap berdi:
– Qudaydan berilmese, adam o'zine hesh na'rse ala almaydı+. 28«Men Masix emespen, men tek Onın' aldınan jiberilgenmen», – dep aytqanıma sizler gu'wasızlar+. 29Kelinshek kimge tiyisli bolsa, sol ku'yew boladı. Biraq ku'yewdi tın'lap turg'an dostı onın' dawısın esitip, qattı quwanadı. Men de sonday quwanıshqa toldım+. 30Onın' ullılanıwı, al menin' pa'seyiwim tiyis.
31Joqarıdan kelgen ha'mmeden ullı. Jerden bolg'an jerge tiyisli ha'm jerdegi na'rseler haqqında so'yleydi. Al aspannan kelgen ha'mmeden ullı. 32Ol ko'rgeni ha'm esitkeni haqqında gu'walıq beredi, biraq gu'walıg'ın hesh kim qabıl etpeydi. 33Onın' gu'walıg'ın qabıl etken Qudaydın' haq ekenin tastıyıqlaydı+. 34Quday ta'repinen jiberilgen Qudaydın' so'zlerin so'yleydi. Sebebi Quday Ruwxın o'lshewsiz beredi. 35A'ke O'z Ulın su'yedi ha'm ha'mme na'rseni Onın' qolına tapsırg'an+. 36Ulg'a isengen adam ma'n'gilik o'mirge iye boladı. Uldı tın'lamag'an adam o'mir ko'rmeydi, al Qudaydın' g'a'zebi onın' u'stinde qaladı+.
41-3Pariseyler İysanın' Yaqıyag'a qarag'anda ko'p sha'kirt arttırıp, olardı shomıldırıp ju'rgenin esitti. Haqıyqatında İysanın' O'zi emes, al sha'kirtleri shomıldıratug'ın edi. İyemiz İysa bunı bilgende Yahudiyadan shıg'ıp, ja'ne Galilag'a ketti++.
4Baratırıp, Samariya arqalı o'tiwi kerek edi+. 5Solay etip, Ol Samariyanın' Sixar dep atalg'an qalasına keldi. Bul qala Yaqıptın' o'z balası Yusupke bergen jerine jaqın edi+. 6Sol jerde Yaqıptın' qudıg'ı da bar edi. İysa jol ju'rip sharshag'anlıqtan, qudıqtın' qasında otırdı. Saat on ekiler shamasında edi.
7Sol waqıtta samariyalı bir hayal suw alıwg'a keldi. İysa og'an:
– Mag'an ishiwge suw ber, – dedi.
8Al İysanın' sha'kirtleri azıq-awqat satıp alıw ushın qalag'a ketken edi.
9Samariyalı hayal:
– Sen yahudiysen', al men samariyalı hayalman. Qalay mennen suw sorap tursan'? – dedi.
O'ytkeni yahudiyler samariyalılar menen qarım-qatnas jasamaydı.
10İysa hayalg'a:
– Eger sen Qudaydın' sıyın ha'm «Mag'an ishiwge suw ber», – dep aytıp turg'annın' kim ekenin bilgenin'de, senin' o'zin' Onnan sorar edin', Ol sag'an tiri suw berer edi, – dep juwap berdi+.
11– Mırza! Sende suw alatug'ın hesh na'rse joq-g'o, qudıq bolsa teren'. Sen tiri suwdı qayaqtan alasan'? 12Sen bul qudıqtı bizlerge bergen, o'zi de, balaları da, malları da onnan suw ishken, babamız Yaqıptan ullımısan'? – dedi hayal.
13İysa hayalg'a bılay dep juwap berdi:
– Bul suwdan ishken ha'r bir adam ja'ne sho'lleydi. 14Biraq Men beretug'ın suwdan ishken ha'r bir adam ma'n'gige sho'llemeydi. Kerisinshe, Men beretug'ın suw onın' ishinde ma'n'gilik o'mir beretug'ın tiri bulaqqa aylanadı+.
15Hayal İysag'a:
– Mırza, endi sho'llemewim ushın ha'm suw alıwg'a bul jerge kelmewim ushın, usı suwdan mag'an ber, – dedi.
16– Barıp, ku'yewin'di bul jerge shaqırıp kel, – dedi İysa.
17Hayal Og'an:
– Menin' ku'yewim joq, – dep juwap berdi.
– Ku'yewim joq dep, sen durıs ayttın'. 18Senin' bes ku'yewin' boldı. Ha'zir birge jasap atırg'an adamın' da ku'yewin' emes. Bunı sen durıs ayttın', – dedi İysa.
19Hayal Og'an:
– Mırza, Senin' payg'ambar ekenin'e ko'zim jetip tur+. 20Ata-babalarımız bul tawda sıyındı, biraq sizler: «Sıyınıwg'a tiyisli jer Erusalimde», – deysizler, – dedi+.
21İysa og'an bılay dedi:
– Hayal, Mag'an isen, Quday A'kege bul tawda da, Erusalimde de sıyınbaytug'ın waqıt kiyatır. 22Sizler bilmeytug'ının'ızg'a sıyınasızlar, al bizler biletug'ınımızg'a sıyınamız. Sebebi qutqarılıw yahudiylerden+. 23Biraq, haqıyqıy sıyınıwshılardın' Quday A'kege ruwx ha'm haqıyqatlıq penen sıyınatug'ın waqtı keledi. A'ne, sol waqıt ha'zir keldi. Quday A'ke de O'zine usılay sıyınatug'ınlardı izlep atır+. 24Quday – Ruwx, Og'an sıyınatug'ınlar da ruwx ha'm haqıyqatlıq penen sıyınıwı tiyis+.
25Hayal İysag'a:
– Qutqarıwshı Masixtın' keletug'ının bilemen. Ol kelgende, bizlerge ha'mmesin bildiredi, – dedi+.
26İysa og'an:
– Senin' menen so'ylesip turg'an Men – Solman, – dedi+.
27Sol waqıtta İysanın' sha'kirtleri keldi ha'm Onın' bir hayal menen so'ylesip turg'anın ko'rip, hayran qalıstı. Biraq olardın' hesh qaysısı: «Sen onnan ne sorap tursan'?» yamasa «Onın' menen nege so'ylesip tursan'?» – dep soramadı.
28Sonda hayal gu'zesin qaldırıp, qalag'a ketti ha'm adamlarg'a:
29– Kelin'ler, mag'an islegen islerimnin' ha'mmesin aytıp bergen Adamdı ko'rin'ler. Ol Masix emes pe eken? – dedi.
30Adamlar qaladan shıg'ıp, İysag'a qaray ju'rdi.
31Sonın' arasında sha'kirtleri İysadan o'tinip:
– Ustaz, awqat je! – dedi.
32Biraq İysa olarg'a:
– Mende sizler bilmeytug'ın awqat bar, – dedi.
33Sha'kirtler bir-birine:
– Mu'mkin, birew Og'an awqat a'kelgen shıg'ar? – desti.
34Biraq İysa olarg'a bılay dedi:
– Menin' awqatım – Meni Jibergennin' erkin orınlaw ha'm Onın' isin tamamlaw+. 35Sizler: «Jıyın-terimge ele to'rt ay bar», – dep aytpaysızlar ma? Biraq, sizlerge aytatug'ınım: ko'zlerin'izdi ashıp, eginlikke qaran'lar. Olar pisip jetilisip, jıyın-terimge tayar tur+. 36Oraqshı o'z haqın aladı ha'm ma'n'gilik o'mir ushın zu'ra'a't jıynaydı. Solay etip, ekken de, org'an da birge quwanadı+. 37«Birewi egedi, basqası oradı», – degen naqıl usıg'an tuwrı keledi. 38Men sizlerdi o'zlerin'iz miynet etpegen zu'ra'a'tti orıwg'a jiberdim. Basqalar miynet etken edi, al sizler olardın' miynetinin' zu'ra'a'tin aldın'lar.
39«Ol mag'an islegen islerimnin' ha'mmesin aytıp berdi», – degen hayaldın' gu'walıg'ı sebepli, sol qaladag'ı samariyalılardın' ko'bisi İysag'a isendi. 40Sonlıqtan samariyalılar İysag'a kelip, o'zleri menen qalıwdı o'tindi. Ol sol jerde eki ku'n qaldı. 41İysanın' so'zin esitip, ja'ne de ko'birek adamlar isendi.
42Olar hayalg'a:
– Bizler endi senin' so'zlerin' sebepli emes, al Onın' so'zlerin o'zlerimiz esitip, Onın' haqıyqattan da du'nyanın' Qutqarıwshısı ekenin bilip, isenemiz, – desti+.
43Eki ku'n o'tkennen son', İysa sol jerden shıg'ıp, Galilag'a ketti. 44İysanın' O'zi: «Payg'ambar o'z watanında qa'dirsiz», – dep aytqan edi+. 45Ol Galilag'a kelgende, galilalılar Onı jıllı ju'zlik penen qabıl aldı. O'ytkeni olar da Erusalimdegi Qutqarılıw bayramına barıp, İysanın' sol jerde islegen barlıq islerin ko'rgen edi+.
46İysa ja'ne O'zi suwdı sharapqa aylandırg'an Galilanın' Kana qalasına keldi. Sol jerde patshanın' bir xızmetkeri bolıp, onın' ulı Kaparnahumda awırıp atırg'an edi+. 47Ol İysanın' Yahudiyadan Galilag'a kelgenin esitip, Og'an bardı. Kelip, o'lim to'seginde jatırg'an ulına shıpa beriwdi İysadan o'tindi.
48İysa og'an:
– Sizler ka'ramatlı belgilerdi ha'm tan' qalarlıq na'rselerdi ko'rmegenshe isenbeysizler, a'! – dedi+.
49Patsha xızmetkeri İysag'a:
– Mırza, ulım o'lip qalmastan burın kele go'r! – dedi.
50İysa og'an:
– Bar, ulın' jasaydı, – dedi.
Ol adam İysanın' so'zine isenip, ketti. 51Jolda kiyatırg'anda onı xızmetshileri qarsı alıp, og'an balasının' tiri qalg'anın ayttı. 52Ol xızmetshilerinen balasının' awhalının' saat neshede jen'illeskenin sorag'anda, olar:
– Keshe tu'ski saat birde ıssılıg'ı tu'sti, – desti.
53Sonda balanın' a'kesi bunın': «Ulın' jasaydı», – dep İysa aytqan waqıtta bolg'anın bilip, onın' o'zi ha'm shan'arag'ındag'ılardın' ha'mmesi isendi+.
54Bul – İysanın' Yahudiyadan Galilag'a kelgennen son' islegen ekinshi ka'ramatı* edi+.
51Bunnan son', yahudiylerdin' bir bayramı bolıp, İysa Erusalimge ketti. 2Erusalimdegi Qoy da'rwazası qasında evreyshe Beytesta dep atalg'an bes aywanlı bir ha'wiz bar edi+. 3-4Bul jerde soqır, aqsaq ha'm la'n' bolg'an ju'da' ko'p kesel adamlar jatatug'ın edi*. 5Sol jerde otız segiz jıldan beri kesel bolg'an bir adam bar edi. 6İysa onın' jatırg'anın ko'rgende, uzaq waqıttan beri usı awhalda ekenin bilip, onnan:
– Ta'wir bolıwdı qa'leysen' be? – dep soradı.
7Kesel adam Og'an:
– Mırza, suw qozg'alg'anda, meni ha'wizge tu'siretug'ın hesh kimim joq. Men baraman degenshe, basqa adam mennen burın tu'sip aladı, – dedi.
8İysa og'an:
– Ornın'nan tur, to'segin'di al da, ju'r, – dedi+.
9Ol adam sol waqıtta-aq shıpa taptı ha'm to'segin alıp ju'rip ketti. Bul dem alıs ku'ni* edi. 10Sonlıqtan yahudiy basshıları shıpa tapqan adamg'a:
– Bu'gin dem alıs ku'ni-g'o, to'segin'di alıp ju'riwge bolmaydı, – dedi+.
11Biraq, sol adam olarg'a bılay dep juwap berdi:
– Mag'an shıpa bergen Adam: «To'segin'di al da, ju'r», – dedi.
12– Sag'an: «To'segin'di al da, ju'r», – degen Adam kim? – dep soradı olar.
13Al shıpa tapqan adam Onın' kim ekenin bilmeytug'ın edi. Sebebi İysa sol jerdegi xalıqtın' arasında ko'rinbey qalg'an edi.
14Son'ınan İysa sol adamdı İbadatxanada ushıratıp qaldı ha'm og'an:
– Mine, sen shıpa taptın'. Sag'an ja'ne de jamanıraq na'rse bolmawı ushın, bunnan bılay gu'na isleme, – dedi.
15Sol adam barıp, o'zine shıpa bergen Adamnın' İysa ekenin yahudiy basshılarına aytıp berdi.
16Sonlıqtan bunday islerdi dem alıs ku'ni islegeni ushın, yahudiy basshıları İysanı quwdalay basladı+. 17Biraq İysa olarg'a bılay dep juwap berdi:
– A'kem* usı ku'nge deyin miynet etip kiyatır, Men de miynet etip atırman.
18Sol sebepli yahudiy basshıları Onı o'ltiriw ushın ja'ne de ko'birek ha'reket etti. O'ytkeni Ol tek dem alıs ku'nin buzıp g'ana qoymay, Qudaydı A'kem dep, O'zin Qudayg'a ten'lestirgen edi+.
19İysa yahudiylerge bılay dedi:
– Sizlerge shının, haqıyqatın aytaman: Ul A'kenin' qılg'an islerin ko'rmegenshe, O'zliginen hesh na'rse isley almaydı. A'ke neni islese, Ulı da sonı isleydi. 20Sebebi A'ke Ulın su'yedi ha'm islegenlerinin' ha'mmesin Og'an ko'rsetedi. Sizlerdi hayran qaldıratug'ın bulardan da ullıraq islerdi Og'an ko'rsetedi+. 21A'kenin' o'lilerdi tiriltip, olarg'a o'mir bergeni sıyaqlı, Ulı da qa'legen adamına o'mir beredi+. 22A'ke hesh kimdi hu'kim qılmaydı, Ol pu'tkil hu'kimdi Ulına tapsırg'an+. 23Solay etip, ha'mme adam A'keni hu'rmet etkeni sıyaqlı, Uldı da hu'rmet etsin. Uldı hu'rmet etpegen Onı jibergen A'keni de hu'rmet etpegen boladı+.
24Sizlerge shının, haqıyqatın aytaman: Menin' so'zlerimdi tın'lap, Meni Jibergenge isengen adamda ma'n'gilik o'mir bar. Ol hu'kim etilmey, o'limnen o'mirge o'tti+. 25Sizlerge shının, haqıyqatın aytaman: o'lilerdin' Qudaydın' Ulının' dawısın esitetug'ın waqtı keledi ha'm ol ha'zir keldi de. Onın' dawısın esitkenler tiriledi+. 26O'ytkeni A'kenin' O'zi o'mirdin' tiykarı bolg'anı sıyaqlı, Uldın' O'zine de o'mirdin' tiykarı bolıwdı ruxsat etti+. 27Og'an hu'kim etiw biyligin de berdi. Sebebi Ol – Adam Ulı+.
28Bug'an hayran qalman'lar. Qa'birdegilerdin' ha'mmesinin' Onın' dawısın esitetug'ın waqtı kiyatır+. 29Olar qa'birlerden shıg'adı. Jaqsılıq qılg'anlar jasaw ushın, jamanlıq qılg'anlar hu'kim etiliw ushın qayta tiriledi+. 30Men O'zligimnen hesh na'rse isley almayman. Qalay esitsem, solay hu'kim qılaman ha'm Menin' hu'kimim a'dil. O'ytkeni Men O'z erkimdi emes, al Meni jibergen A'kemnin' erkin orınlawg'a tırısaman+.
31Eger Men O'zim tuwralı O'zim gu'walıq bersem, gu'walıg'ım haqıyqıy bolmaydı+. 32Biraq Men tuwralı gu'walıq beriwshi basqa Birew bar, Onın' Men tuwralı berip atırg'an gu'walıg'ının' haqıyqat ekenin bilemen.
33Sizler Yaqıyag'a adamlardı jiberdin'ler, ol haqıyqat haqqında gu'walıq berdi+. 34Men adamnın' gu'walıg'ına mu'ta'j bolmasam da, bulardı sizlerdin' qutqarılıwın'ız ushın aytıp atırman. 35Yaqıya – janıp, nur shashıp turg'an shıra edi. Sizler onın' nurında az waqıt quwanıwdı qa'ledin'ler+.
36Biraq Mende Yaqıyanikinen ullıraq gu'walıq bar. Sebebi A'kemnin' Mag'an orınlawım ushın tapsırg'an isleri, usı islep atırg'an islerimnin' o'zi Meni A'kemnin' jibergeni haqqında gu'walıq berip atır+. 37Meni jibergen A'kemnin' O'zi Men tuwralı gu'walıq berip tur. Sizler hesh qashan Onın' dawısın da esitpegensizler, ju'zin de ko'rmegensizler. 38Onın' so'zleri de sizlerde jay almaydı, o'ytkeni sizler Onın' Jibergenine isenbey atırsızlar. 39Sizler Muxaddes Jazıwlardı izertleysizler, sebebi olar arqalı ma'n'gilik o'mirge iye bolamız, dep oylaysızlar. Al olar Men tuwralı gu'walıq beredi+. 40Biraq sizler ma'n'gilik o'mirge iye bolıw ushın, Mag'an keliwdi qa'lemeysizler-g'o.
41Men adamlardan maqtaw qabıl qılmayman+. 42Biraq sizlerdi bilemen, kewillerin'izde Qudaydın' su'yispenshiligi joq. 43Men A'kemnin' atınan kelsem de, Meni qabıl etpey atırsızlar. Eger basqa birew o'z atı menen kelse, onı qabıl etesizler+. 44Sizler bir-birin'izden maqtaw esitiwdi jaqsı ko'resizler, biraq jalg'ız Qudaydın' maqtawına erisiwge umtılmaysızlar. Olay bolsa, Mag'an qalay isene alasızlar+?
45Meni A'kemnin' aldında sizlerdi ayıplaydı, dep oylaman'lar. Sizlerdi ayıplawshı o'zlerin'iz u'mit etetug'ın Muwsa boladı. 46Muwsag'a isengenin'izde, Mag'an da isener edin'ler. O'ytkeni ol Men tuwralı jazg'an edi+. 47Biraq Muwsanın' Jazıwlarına isenbesen'ler, Menin' so'zlerime qalay isenesizler?
61•Bunnan son', İysa Galila, yag'nıy Tiberiya ten'izinin' arg'ı jag'asına o'tti. 2Onın' awırıwlarg'a islegen ka'ramatların* ko'rgenlikten, ko'p xalıq izine erdi. 3İysa tawg'a shıg'ıp, sha'kirtleri menen birge sol jerde otırdı. 4Yahudiylerdin' Qutqarılıw bayramı* jaqınlap qalg'an edi+.
5İysa basın ko'terip, O'zine qaray ko'p xalıqtın' kiyatırg'anın ko'rip, Filipten:
– Bul adamlarg'a jegiziw ushın nandı qayaqtan satıp alamız? – dep soradı+.
6İysa bul ga'pti onı sınaw ushın ayttı. Sebebi Ol ne isleyjaq ekenin O'zi biletug'ın edi.
7Filip Og'an:
– Olardın' ha'r birine az-maz bersek te, eki ju'z dinarlıq* nan jetpeydi-g'o, – dep juwap berdi.
8Sha'kirtlerinen biri, Simon Petrdin' tuwısqanı Andrey İysag'a:+
9– Bul jerde bir balada bes arpa nanı menen eki balıq bar. Biraq usınshama adam ushın bular ne boladı? – dedi.
10İysa:
– Xalıqtı jerge otırg'ızın'lar, – dedi.
Ol jerde sho'p ko'p bolg'anlıqtan, bes mın'g'a shamalas er adam jerge jambasladı. 11Sonda İysa nanlardı alıp, Qudayg'a shu'kirlik etti de, otırg'anlarg'a u'lestirip berdi. Sol sıyaqlı, olarg'a balıqlardı da qa'legeninshe bo'lip berdi+.
12Ha'mme jep toyg'anda, İysa sha'kirtlerine:
– Awısqan bo'leklerin jıynap alın'lar, hesh na'rse zaya bolmasın, – dedi.
13Solay etip, sha'kirtler adamlar jegen bes arpa nanınan awısqan bo'leklerdi jıynap, u'lken on eki sebet toltırdı.
14Xalıq İysanın' islegen ka'ramatın* ko'rip:
– Haqıyqattan da, Bul du'nyag'a keletug'ın payg'ambar eken, – desti+.
15İysa olardın' kelip, O'zin patsha qılıw ushın zorlıq penen uslayjaq ekenin bilgende, ja'ne jalg'ız O'zi tawg'a shıg'ıp ketti.
16•Kesh bolg'anda, İysanın' sha'kirtleri ten'izge bardı. 17Olar bir qayıqqa minip, ten'izdin' arg'ı jag'asındag'ı Kaparnahumg'a qaray jol aldı. Qaran'g'ı tu'sse de, İysa ele olardın' qasına kelmegen edi. 18Ku'shli samal esip, ten'iz tolqınlana basladı. 19Sha'kirtler bes-altı shaqırımday ju'zgennen son', ten'izdin' u'sti menen ju'rip, qayıqqa jaqınlasıp kiyatırg'an İysanı ko'rip, qorqıp qalıstı. 20Biraq İysa olarg'a:
– Bul – Men, qorqpan'lar! – dedi.
21Sonda olar İysanı qayıqqa mindirmekshi boldı. Qayıq sol waqıtta-aq olar baratırg'an jag'ag'a kelip toqtadı.
22Erten'ine ten'izdin' arg'ı jag'asında qalg'an xalıq ol jerde tek bir qayıq bolg'anın, İysanın' O'zi sha'kirtleri menen birge bul qayıqqa minbegenin, al tek sha'kirtlerinin' o'zleri ketkenin bildi. 23Sonda İyemiz shu'kirlik etip bergen nandı xalıq jegen jerdin' jaqınına Tiberiyadan bir neshe qayıqlar keldi. 24İysanın' da, sha'kirtlerinin' de ol jerde joq ekenin ko'rgen xalıq qayıqlarg'a mindi ha'm İysanı izlep, Kaparnahumg'a ketti.
25Olar İysanı ten'izdin' arg'ı jag'asınan tawıp, Onnan:
– Ustaz, Sen bul jerge qashan keldin'? – dep soradı.
26İysa olarg'a juwap berip:
– Sizlerge shının, haqıyqatın aytaman: sizler Meni ka'ramatlar* ko'rgenin'iz ushın emes, al nan jep toyg'anın'ız ushın izlep atırsızlar. 27Sizler buzılatug'ın azıq ushın emes, al ma'n'gilik o'mirge saqlanatug'ın azıq ushın miynet etin'ler. Onı sizlerge Adam Ulı beredi. O'ytkeni Quday A'ke Og'an O'z mo'rin basıp, biylik berdi, – dedi+.
28Olar İysadan:
– Qudayg'a unaytug'ın islerdi islewimiz ushın ne qılıwımız kerek? – dep soradı.
29– Qudayg'a unaytug'ın is – Onın' Jibergenine iseniw, – dep juwap berdi İysa+.
30Olar İysag'a:
– Bizler ko'rip, Sag'an iseniwimiz ushın, qanday ka'ramat* ko'rsetejaqsan'? Ne isleyjaqsan'+? 31«Jew ushın olarg'a aspannan nan berdi»*, – dep jazılg'anday, ata-babalarımız sho'lde manna* jegen, – dedi+.
32İysa olarg'a:
– Sizlerge shının, haqıyqatın aytaman: sizlerge aspannan nan bergen Muwsa emes, al aspannan haqıyqıy nandı sizlerge berip turg'an – Menin' A'kem. 33Sebebi Qudaydın' nanı aspannan kelip, du'nyag'a o'mir beredi, – dedi.
34Xalıq İysag'a:
– Mırza, bizlerge bunday nandı ha'mme waqıt berip tur, – dedi+.
35İysa olarg'a bılay dedi:
– Men – o'mir nanıman. Mag'an kelgen adam hesh qashan ash bolmaydı ha'm Mag'an isengen adam hesh qashan sho'llemeydi+. 36Biraq Men sizlerge: «Meni ko'rdin'ler, sonda da Mag'an ele isenbey atırsızlar», – dedim-g'o. 37A'kemnin' Mag'an bergenlerinin' ha'mmesi Mag'an keledi. Mag'an kelgenlerdi hesh qashan quwıp shıg'armayman+. 38O'ytkeni Men O'z erkimdi emes, al Meni Jibergennin' erkin orınlaw ushın aspannan keldim+. 39Onın' Mag'an bergenlerinin' hesh birin joytpawım, al aqırg'ı ku'nde ha'mmesin tiriltiwim – bul Meni Jibergennin' erki+. 40A'kemnin' erki – Onın' Ulın ko'rip, Og'an isengen ha'r bir adamnın' ma'n'gilik o'mirge iye bolıwı. Men onı aqırg'ı ku'ni tiriltemen+.
41Sonda «Men aspannan kelgen nanman», – degeni ushın, yahudiyler İysag'a narazılıq bildire basladı.
42– Bul – Yusuptın' ulı İysa emes pe? Bizler Onın' ata-anasın tanıymız-g'o. Endi qalay Ol: «Aspannan keldim», – dep aytıp otır? – desti olar+.
43İysa olarg'a bılay dep juwap berdi:
– O'z ara narazı bolman'lar. 44Eger Meni Jibergen A'kem alıp kelmese, hesh kim Mag'an kele almaydı, al Mag'an kelgendi aqırg'ı ku'ni tiriltemen+. 45Payg'ambarlardın' Jazıwlarında: «Ha'mmesi Quday ta'repinen u'yretiledi»*, – dep jazılg'an. A'kemnen esitip, Onnan u'yrengen ha'r bir adam Mag'an keledi+. 46Qudaydan Kelgennen basqa hesh kim A'keni ko'rgen emes, A'keni tek g'ana Ol ko'rgen+. 47Sizlerge shının, haqıyqatın aytaman: isengen adam ma'n'gilik o'mirge iye. 48Men – o'mir nanıman. 49Ata-babaların'ız sho'lde manna jese de, o'lip ketti. 50Bul jerde aspannan kelgen bir nan bar, onı jegen adam o'lmeydi. 51Men – aspannan kelgen tiri nanman. Eger kim de kim bul nandı jese, ma'n'gi jasaydı. Du'nyag'a o'mir beriw ushın, Men beretug'ın bul nan – O'z denem+.
52Sonda yahudiyler:
– Ol qalay bizlerge O'z denesin jewge bere aladı? – dep o'z ara tartısa basladı.
53İysa olarg'a bılay dedi:
– Sizlerge shının, haqıyqatın aytaman: Adam Ulının' denesin jep, qanın ishpesen'ler, sizlerde o'mir bolmaydı+. 54Menin' denemdi jep, qanımdı ishken adamda ma'n'gilik o'mir bar ha'm Men onı aqırg'ı ku'ni tiriltemen. 55Sebebi Menin' denem – haqıyqıy azıq, qanım – haqıyqıy ishimlik. 56Denemdi jep, qanımdı ishken adam Mende jasaydı, Men onda jasayman+. 57Meni tiri A'kem jibergendey ha'm Menin' A'kem arqalı jasap atırg'anımday, Menin' denemdi jegen adam da Men arqalı jasaydı. 58Aspannan tu'sken nan, mine – usı. Bul nan ata-babaların'ız jegen mannag'a uqsamaydı. Olar o'lip ketti, al bul nandı jegen adam ma'n'gi jasaydı.
59İysa bul so'zlerdi Kaparnahumdag'ı ma'jilisxanada* ta'lim bergende ayttı.
60Sha'kirtlerinin' ko'bisi bunı esitip:
– Qanday qıyın so'zler! Bunı kim qabıllay aladı? – dedi.
61Sha'kirtlerinin' bug'an narazı bolg'anın bilip, İysa bılay dedi:
– Bul so'zler iseniwin'izge tosqınlıq qılıp atır ma? 62Eger Adam Ulının' burın bolg'an jerine ko'terilgenin ko'rsen'iz she+? 63Ruwx o'mir beredi, al dene payda keltirmeydi. Sizlerge aytqan so'zlerim ruwx ha'm o'mir+. 64Biraq aran'ızda isenbeytug'ınlar bar.
O'ytkeni İysa kimlerdin' isenbeytug'ının ha'm kimnin' O'zine satqınlıq isleytug'ının burınnan-aq biletug'ın edi+. 65İysa ja'ne:
– «A'kem jol qoymasa, hesh kim Mag'an kele almaydı», – dep sol sebepli aytqan edim, – dedi.
66Sol waqıttan baslap, İysanın' sha'kirtlerinin' ko'bisi ketip qalıp, endi Onın' menen ju'rmeytug'ın boldı.
67Sonda İysa on eki sha'kirtinen:
– Sizler de ketpekshimisiz? – dep soradı.
68Simon Petr juwap berip:
– İyem, bizler kimge baramız? Sende ma'n'gilik o'mir so'zleri bar. 69Bizler isenemiz ha'm bilemiz: Sen – Qudaydın' Muxaddesisen', – dedi+.
70İysa olarg'a:
– Sizlerdi, on ekini tan'lap alg'an O'zim emes pe? Biraq aran'ızdag'ı birin'iz – shaytan, – dedi+.
71Ol Simon ulı Yahuda İsqariot haqqında aytqan edi. Sebebi Yahuda on ekinin' biri bolsa da, keyin İysag'a satqınlıq isledi+.
71Son'ınan İysa Galila boylap ju'rdi, o'ytkeni yahudiy basshıları Onı o'ltirmekshi bolg'anlıqtan, Ol Yahudiyada ju'riwdi qa'lemedi+. 2Yahudiylerdin' Qos bayramı jaqınlap qalg'an edi+. 3Sonda İysanın' inileri Og'an:
– Bul jerden ketip, Yahudiyag'a bar. Senin' islep atırg'an islerin'di sha'kirtlerin' de ko'rsin+. 4Sebebi o'zin ashıq tanıtpaqshı bolg'an adam jasırın is islemeydi. Eger Sen usınday isler islep atırg'an bolsan', O'zin'di du'nyag'a ko'rset, – desti.
5O'ytkeni Og'an, ha'tte, inileri de isenbeytug'ın edi.
6İysa olarg'a:
– Men ushın ılayıqlı waqıt ele kelmedi. Al sizler ushın ha'r qanday waqıt qolaylı+. 7Du'nya sizlerdi jek ko're almaydı, biraq Meni jek ko'redi. Sebebi Men onın' islerinin' jaman ekenligi haqqında gu'walıq berip ju'rmen+. 8Sizler bayramg'a barın'lar. Men ha'zirshe bul bayramg'a barmayman, o'ytkeni Menin' waqtım ele tolmadı, – dedi.
9İysa olarg'a usılardı aytıp, Galilada qaldı.
10Biraq inileri bayramg'a ketkennen son', İysanın' O'zi de bardı. Ashıq tu'rde emes, al jasırın bardı. 11Yahudiy basshıları İysanı bayramda izlep: «Ol qayaqta?» – dep soradı.
12Xalıq arasında Ol haqqında ko'p sıbırlı so'zler boldı. Birewler: «Ol jaqsı Adam», – dese, basqalar: «Yaq, Ol xalıqtı joldan azg'ırıp atır», – dedi. 13Biraq yahudiy basshılarınan qorqqanlıqtan, hesh kim Ol haqqında ashıq so'yley almaytug'ın edi+.
14Bayramnın' yarımı o'tkende İysa İbadatxanag'a kirip, ta'lim bere basladı. 15Yahudiy basshıları:
– Bul Adam hesh oqımag'an bolsa da, usınshama bilimdi qayaqtan alg'an? – dep tan' qalıstı.
16İysa olarg'a juwap berip bılay dedi:
– Menin' ta'liymatım O'zimdiki emes, al Meni Jibergendiki+. 17Kim de kim Qudaydın' erkin orınlag'ısı kelse, bul ta'liymattın' Qudaydan ba yamasa Men O'zligimnen aytıp atırman ba, bilip aladı. 18O'z atınan so'ylewshi o'zine ullılıq izleydi, al O'zin Jibergennin' ullılıg'ın izlewshi – haqıyqatshıl, Onda jalg'an joq+. 19Muwsa sizlerge Muxaddes Nızamdı bermedi me? Biraq hesh birin'iz de Muxaddes Nızamdı orınlamaysızlar. Meni ne ushın o'ltirmekshisizler+?
20Xalıq:
– Seni jin urg'an ba? Kim Seni o'ltirmekshi? – dedi+.
21İysa so'zin dawam etip, olarg'a bılay dedi:
– Men bir is isledim, ha'mmen'iz bug'an hayran qalıp atırsızlar. 22Muwsa sizlerge su'nnetti* buyırg'anlıqtan, sizler dem alıs ku'ninde de balanı su'nnet etesizler. Biraq haqıyqatında, su'nnet Muwsadan emes, al baban'ız İbrayımnan* qalg'an edi. 23Muwsanın' Nızamı buzılmasın dep, bala dem alıs ku'ni bolsa da su'nnet qılınadı eken, nege sizler Mag'an dem alıs ku'ni bir adamg'a tolıq shıpa berdin', dep ashıwlanasızlar+? 24Sırtqı ko'riniske qarap hu'kim etpen'ler, al a'dillik penen hu'kim shıg'arın'lar+.
25Sonda ayırım erusalimliler:
– O'ltirmekshi bolıp atırg'anı usı Adam emes pe? 26Mine, Ol ashıq so'ylep tur, al olar Og'an hesh na'rse dep atırg'an joq. Mu'mkin, basshılar Onın' Masix ekenin haqıyqattan da ta'n alg'an shıg'ar? 27Biraq bizler bul Adamnın' qayaqtan kelgenin bilemiz. Al Masix kelgende, Onın' qayaqtan kelgenin hesh kim bilmeydi, – desti+.
28Sol waqıtta İbadatxanada ta'lim berip turg'an İysa ba'lent dawıs penen bılay dedi:
– Sizler Meni ha'm Menin' qayaqtan ekenimdi bilesizler. Men O'z O'zimnen kelgenim joq. Meni Jibergen Haq, sizler Onı bilmeysizler. 29Biraq Men Onı bilemen, sebebi Men Onnan keldim, Meni Ol jiberdi+.
30Sonda olar İysanı uslawg'a tırıstı, biraq hesh kim Og'an qol tiygizbedi. O'ytkeni Onın' waqtı ele kelmegen edi+. 31Al xalıq arasında ko'p adamlar Og'an isenip:
– Masix kelgende, bul Adamnan da ko'birek ka'ramatlar* isler me eken? – dedi+.
32Pariseyler İysa haqqında xalıq arasındag'ı bul so'zlerdi esitti. Sonlıqtan olar ha'm bas ruwxaniyler İysanı uslaw ushın saqshılardı jiberdi.
33İysa bılay dedi:
– Men sizler menen birge az waqıt bolaman, son'ınan Meni Jibergenge qaytıp baraman+. 34Meni izleysizler, biraq tappaysızlar. Men bolatug'ın jerge sizler kele almaysızlar+.
35Sonda yahudiy basshıları o'z ara:
– Bul Adam bizler taba almaytug'ınday qayaqqa barmaqshı? Ol grekler arasına tarqalıp ketken yahudiylerge barıp, greklerge ta'lim bermekshi me? 36«Meni izleysizler, biraq tappaysızlar. Men bolatug'ın jerge sizler kele almaysızlar», – degen so'zler neni an'latadı eken? – desti.
37Bayramnın' son'g'ı, ullı ku'ninde İysa ornınan turıp, ba'lent dawıs penen bılay dedi:
– Kim de kim sho'llese, Mag'an kelip ishsin+. 38Muxaddes Jazıwda aytılg'anday, Mag'an isengen adamnın' ishinen tiri suw da'ryası ag'adı+.
39İysa bunday dep, O'zine isenetug'ınlar alatug'ın Muxaddes Ruwx haqqında aytqan edi. Sebebi Ol ele ullılıqqa erispegenlikten, olarg'a Muxaddes Ruwx ele berilmegen edi+.
40Xalıq arasınan ayırımlar bul so'zlerdi esitip:
– Bul – haqıyqattan da Payg'ambar, – dedi+.
41Basqaları: «Bul – Masix», – desti.
Al geybirewleri: «Yaq, Masix Galiladan keletug'ın ba edi? 42Muxaddes Jazıwda: „Masix Dawıttın' urpag'ınan bolıp, Dawıttın' ana jurtı Beytlehem awılınan keledi“*, – dep jazılg'an emes pe?» – desti+.
43Solay etip, İysa sebepli xalıq arasında bo'liniw payda boldı+. 44Olardın' geybirewleri Onı uslamaqshı boldı, biraq hesh kim Og'an qol tiygizbedi.
45Saqshılar qaytıp kelgende, bas ruwxaniyler menen pariseyler olardan:
– Nege Onı alıp kelmedin'ler? – dep soradı.
46Saqshılar juwap berip:
– Hesh kim hesh qashan bul Adam sıyaqlı so'ylegen emes, – dedi.
47Pariseyler olarg'a:
– Sizler de aldandın'ız ba? 48Basshılardan yamasa pariseylerden Og'an isengen adam boldı ma, sira'+? 49Biraq, Muxaddes Nızamdı bilmeytug'ın bul xalıq na'let etilgen, – dedi.
50Olardın' biri, burın İysag'a kelgen Nikodim atlı adam olarg'a:+
51– Nızamımız boyınsha, da'slep adamdı tın'lamay turıp, onın' ne islegenin bilmesten, hu'kim etiwge bola ma? – dedi+.
52Og'an:
– Sen de Galiladansan' ba? Muxaddes Jazıwdı jaqsılap oqı, sonda Galiladan payg'ambar shıqpaytug'ının bilesen', – desti olar+.
53Son'ınan ha'mmesi u'ylerine tarqastı.
81Al İysa Za'ytu'n tawına ketti. 2Tan' atqanda, Ol ja'ne İbadatxanag'a qaytıp bardı. Pu'tkil xalıq Onın' qasına keldi ha'm İysa otırıp, olarg'a ta'lim bere basladı. 3Sonda diniy mug'allimler menen pariseyler İysanın' aldına buzıqshılıq islep atırg'anda uslang'an bir hayaldı alıp keldi. Hayaldı ortag'a turg'ızıp:
4– Ustaz! Bul hayal buzıqshılıq islep atırg'anda uslandı. 5Muwsa Nızamda bizlerge bunday hayallardı tas penen urıwdı buyırg'an*. Sen ne deysen'? – dedi+.
6Olar bul so'zlerdi İysanı sınap, Onı ayıplaytug'ın bir sıltaw tabıw ushın ayttı.
Biraq İysa en'keyip, barmag'ı menen jerge jazıp otıra berdi+. 7Olar sorawların dawam ete bergennen son', İysa tu'rgelip:
– Aran'ızda kim gu'nasız bolsa, sol birinshi bolıp hayalg'a tas atsın, – dedi+.
8Son'ınan ja'ne en'keyip, jerge jaza berdi.
9Olar bul so'zlerdi esitkende, jası u'lkenlerinen baslap, birim-birim kete basladı. Aqırında jalg'ız İysa menen ortada turg'an hayal qaldı. 10İysa ornınan turıp, hayalg'a:
– Hayal! Olar qayaqta? Hesh kim seni ayıplamadı ma? – dedi.
11– Hesh kim, Mırza! – dep juwap berdi hayal.
İysa og'an:
– Men de seni ayıplamayman, bar, bunnan bılay gu'na isleme, – dedi+.
12İysa ja'ne xalıqqa bılay dedi:
– Men – du'nyanın' nurıman. Kim de kim Mag'an erse, qaran'g'ılıqta ju'rmeydi, al o'mir nurına iye boladı+.
13Sonda pariseyler İysag'a:
– Sen O'zin' haqqında O'zin' gu'walıq berip atırsan'. Senin' gu'walıg'ın' haqıyqat emes, – dedi+.
14İysa olarg'a juwap berip bılay dedi:
– Men O'zim haqqında O'zim gu'walıq bersem de, gu'walıg'ım haqıyqat. O'ytkeni Men qayaqtan kelgenimdi ha'm qayaqqa ketetug'ınımdı bilemen. Al sizler Menin' qayaqtan kelgenimdi ha'm qayaqqa ketetug'ınımdı bilmeysizler+. 15Sizler adamnın' oy-pikiri menen hu'kim etesizler, al Men hesh kimdi hu'kim etpeymen+. 16Eger Men hu'kim etsem de, Menin' hu'kimim a'dil. Sebebi Men jalg'ız emespen. Men ha'm Meni Jibergen A'kem ekewmiz birge hu'kim etemiz+. 17Sizlerdin' Muxaddes Nızamın'ızda: «Eki adamnın' gu'walıg'ı durıs»*, – dep jazılg'an-g'o+. 18Men O'zim haqqında O'zim gu'walıq beremen ha'm Meni jibergen A'kem de gu'walıq beredi+.
19Sonda olar İysadan:
– Senin' A'ken' qayaqta? – dep soradı.
İysa olarg'a:
– Sizler Meni de, Menin' A'kemdi de bilmeysizler. Eger Meni bilgenin'izde, A'kemdi de biler edin'ler, – dedi+.
20İysa bul so'zlerdi İbadatxanada ta'lim berip atırıp, sadaqa qutısının' qasında ayttı. Biraq hesh kim Onı uslamadı, o'ytkeni Onın' waqtı ele kelmegen edi+.
21İysa olarg'a ja'ne:
– Men ketip baratırman. Sizler Meni izleysizler. Biraq o'z gu'naların'ız benen o'lesizler. Menin' baratug'ın jerime sizler kele almaysızlar, – dedi+.
22Sonda yahudiy basshıları o'z ara:
– Ol O'zin O'zi o'ltirejaq pa eken? Nege: «Menin' baratug'ın jerime sizler kele almaysızlar», – dep atır? – desti.
23İysa olarg'a bılay dedi:
– Sizler to'mennensiz, Men joqarıdanman. Sizler bul du'nyadansız, al Men bul du'nyadan emespen+. 24Sonlıqtan Men: «Sizler o'z gu'naların'ız benen o'lesizler», – degen edim. Sebebi Menin' Sol* ekenime isenbesen'ler, o'z gu'naların'ız benen o'lesizler.
25Sonda olar İysadan:
– Sen kimsen'? – dep soradı.
İysa olarg'a:
– Bastan-aq sizlerge kim tuwralı aytqan bolsam, anıq Solman. 26Sizler tuwralı aytatug'ın ha'm sizlerdi hu'kim etetug'ın ko'p na'rselerim bar. Meni Jibergen haqıyqat ha'm Men Onnan ne esitsem, du'nyag'a sonı so'yleymen, – dedi+.
27Olar İysanın' A'ke haqqında aytıp turg'anın tu'sinbedi. 28Solay etip, İysa bılay dedi:
– Adam Ulın joqarı ko'tergenin'izde, Menin' Sol ekenimdi ha'm O'zligimnen hesh na'rse islemegenimdi, al A'kemnin' Mag'an u'yretkenlerin aytqanımdı bilip alasızlar+. 29Meni Jibergen Menin' menen birge, Ol Meni jalg'ız qaldırmadı. O'ytkeni Men ha'mme waqıt Og'an unaytug'ın islerdi isleymen+.
30İysa bul so'zlerdi aytqanda, Og'an ko'p adamlar isendi+.
31Sol waqıtta İysa O'zine isengen yahudiylerge:
– Eger Menin' so'zlerim boyınsha jasasan'lar, haqıyqıy sha'kirtlerim bolasızlar. 32Sizler haqıyqattı bilip alasızlar, haqıyqat sizlerdi azat qıladı, – dedi+.
33– Bizler – İbrayımnın' urpag'ımız. Hesh qashan hesh kimge qul bolmag'anbız. Nege: «Azat bolasızlar», – dep atırsan'? – dedi olar+.
34İysa olarg'a juwap berip bılay dedi:
– Sizlerge shının, haqıyqatın aytaman: gu'na isleytug'ın ha'r bir adam – gu'nanın' qulı+. 35Qul u'yde ma'n'gi qalmaydı, ul ma'n'gi qaladı+. 36Sonlıqtan eger Ul sizlerdi azat qılsa, haqıyqattan azat bolasızlar. 37Sizlerdin' İbrayımnın' urpag'ı ekenin'izdi bilemen. Biraq Meni o'ltiriwdi qa'leysizler, sebebi Menin' so'zim kewlin'izden jay almaydı+. 38Men A'kemnen ko'rgenimdi aytaman. Al sizler a'ken'izden esitkenin'izdi isleysizler.
39Olar İysag'a juwap berip:
– Bizlerdin' babamız İbrayım-g'o, – desti.
İysa olarg'a:
– Eger sizler İbrayımnın' urpaqları bolg'anın'ızda, İbrayımnın' islerin isler edin'ler+. 40Biraq endi Meni, Qudaydan esitken haqıyqattı sizlerge aytqan Adamdı o'ltirejaqsızlar. İbrayım bunday isti islemedi. 41Sizler o'z a'ken'izdin' islerin qılıp atırsızlar, – dedi.
– Bizler nekesiz tuwılg'an joqpız. Bizlerdin' bir g'ana A'kemiz bar, Ol – Quday, – dep juwap berdi olar+.
42İysa olarg'a bılay dedi:
– Eger Quday sizlerdin' A'ken'iz bolg'anda, Meni su'yer edin'ler. O'ytkeni Men Qudaydan keldim ha'm usı jerdemen. Men O'zligimnen kelgenim joq, Meni Ol jiberdi. 43Nege aytqanlarıma tu'sinbeysizler? Sebebi Menin' so'zimdi tın'lay almaysızlar+. 44Sizler o'z a'ken'iz shaytannansız, sizler onın' tileklerin orınlawdı qa'leysizler. Ol bastan-aq adam o'ltiriwshi edi. Ol haqıyqat ta'repinde turmag'an, o'ytkeni onda haqıyqatlıq joq. Ol o'tirik so'ylegen waqıtta o'z ta'biyatına ta'n so'yleydi. Sebebi ol o'tirikshi ha'm o'tiriktin' a'kesi+. 45Biraq Men haqıyqattı aytıp turg'anlıqtan, Mag'an isenbey atırsızlar. 46Qaysı birin'iz Meni gu'nalı dep, ayıplay alasız? Eger haqıyqattı aytıp turg'an bolsam, nege Mag'an isenbey atırsızlar? 47Kim Qudaydan bolsa, Qudaydın' so'zlerin tın'laydı. Al sizler Qudaydan bolmag'anlıqtan tın'lamay atırsızlar.
48Yahudiyler İysag'a juwap berip:
– Sen samariyalısan' ha'm Seni jin urg'an, dep aytqanımız durıs emes pe? – dedi+.
49İysa juwap berip bılay dedi:
– Meni jin urg'an joq. Biraq Men A'kemdi hu'rmet qılaman, al sizler Meni masqaralap atırsızlar+. 50Men O'zime ullılıq izlemeymen. Ullılıg'ımdı izlewshi ha'm hu'kim etiwshi Birew bar+. 51Sizlerge shının, haqıyqatın aytaman: kim de kim so'zlerimdi orınlasa, ol hesh qashan o'lim ko'rmeydi+.
52Yahudiyler İysag'a:
– Seni jin urg'anın endi bildik. İbrayım ha'm payg'ambarlar o'lip ketti. Al Sen: «Kim de kim Menin' so'zlerimdi orınlasa, ol hesh qashan o'lim ko'rmeydi», – dep atırsan'. 53Sen bizlerdin' babamız İbrayımnan ullımısan'? Ol da, payg'ambarlar da o'lip ketken. Sen O'zin'di kim dep sanaysan'? – dedi.
54İysa juwap berip bılay dedi:
– Eger Men O'zimdi O'zim ullılasam, Menin' ullılıg'ım push boladı. Meni ullılaytug'ın, sizler «Qudayımız» dep ataytug'ın Menin' A'kem+. 55Sizler Onı bilmeysizler, al Men Onı bilemen. Eger Onı bilmeymen, desem, sizler sıyaqlı o'tirikshi bolaman. Biraq Men Onı bilemen ha'm Onın' so'zin orınlayman+. 56Baban'ız İbrayım Menin' keletug'ın ku'nimdi ko'retug'ınına quwandı ha'm ko'rip shadlandı+.
57Yahudiyler İysag'a:
– Sen ele eliw jasqa da tolg'anın' joq-g'o. Sen İbrayımdı ko'rdin' be? – dedi.
58İysa olarg'a:
– Sizlerge shının, haqıyqatın aytaman: İbrayım tuwılmastan burın Men bar edim, – dedi.
59Sonda olar İysag'a ılaqtırıw ushın tas aldı. Biraq İysa olardan jasırınıp, İbadatxanadan shıg'ıp ketti+.
91İysa o'tip baratırg'anda, ishten soqır bolıp tuwılg'an bir adamdı ko'rdi. 2Sha'kirtleri İysadan:
– Ustaz! Bul adamnın' soqır bolıp tuwılıwı kimnin' gu'nası sebepli boldı, o'zinin' be yamasa ata-anasının' ba? – dep soradı+.
3İysa bılay dep juwap berdi:
– Bul adamnın' o'zinin' de, ata-anasının' da gu'nası sebepli bolg'an joq. Qudaydın' isleri onın' o'mirinde ko'riniwi ushın, ol soqır bolıp tuwıldı. 4Ele ku'ndiz eken, Meni Jibergennin' islerin islewimiz kerek. Tu'n keledi, sonda hesh kim isley almaydı+. 5Men du'nyada ekenmen, du'nyanın' nurıman+.
6İysa bul so'zlerdi aytıp bolıp, jerge tu'kirdi de, tu'kirikten ılay islep, onı soqırdın' ko'zlerine jaqtı+ 7ha'm og'an:
– Barıp, Siloha ha'wizinde juwın, – dedi.
Siloha – «Jiberilgen» degen ma'nisti bildiredi. Ol barıp juwındı ha'm ko'zleri ko'retug'ın bolıp, qaytıp keldi+.
8Sonda qon'sıları ha'm burın onın' tilenshilik etip otırg'anın ko'rgenler:
– Bul – tilenshilik etip otıratug'ın sol adam emes pe? – dedi.
9Birewleri: «Awa, sol», dese, basqaları: «Yaq, ol tek sog'an uqsaydı», desti. Al onın' o'zi: «Men sol adamman», dedi.
10– Olay bolsa, ko'zlerin' qalay ashıldı? – dep soradı olar.
11Ol juwap berip:
– İysa degen Adam ılay islep, ko'zlerime jaqtı ha'm mag'an: «Siloha ha'wizine barıp, juwın», – dedi. Sonda men barıp, juwındım ha'm ko'zlerim ko'retug'ın boldı, – dedi.
12Olar:
– Ol qayaqta? – dep soradı.
– Bilmeymen, – dedi ol.
13Adamlar burın soqır bolg'an adamdı pariseylerdin' aldına alıp bardı. 14İysanın' ılay islep, soqırdın' ko'zin ashqan ku'n dem alıs ku'ni* edi+. 15Sonda pariseyler de onnan ko'zlerinin' qalay ko'retug'ın bolg'anın soradı. Sol adam olarg'a:
– İysa menin' ko'zlerime ılay jaqtı. Men juwındım ha'm endi ko'retug'ın boldım, – dedi.
16Sonda geybir pariseyler:
– Bul Adam Qudaydan emes. O'ytkeni dem alıs ku'ni jumıs islep atır, – dedi.
Biraq basqaları:
– Gu'nakar adam bunday ka'ramatlardı* qalay isley aladı? – dedi.
Solay etip, olardın' arasında bo'liniw payda boldı+.
17Olar ja'ne burın soqır bolg'an sol adamnan:
– Ko'zlerin'di ashqan sol Adam haqqında sen ne aytasan'? – dep soradı.
– Ol payg'ambar, – dedi ol+.
18Biraq yahudiy basshıları ko'zleri ashılg'an adamnın' ata-anasın shaqırtpag'ansha, onın' burın soqır bolg'anına ha'm endi ko'zlerinin' ko'retug'ınına isenbedi. 19Olar onın' ata-anasınan:
– İshten soqır bolıp tuwıldı, dep aytqan ulın'ız usı ma? Endi ol qalay ko'retug'ın boldı? – dep soradı.
20Onın' ata-anası juwap berip:
– Onın' bizlerdin' ulımız ekenin ha'm soqır bolıp tuwılg'anın bilemiz. 21Biraq, endi qalay onın' ko'retug'ın bolg'anın ha'm onın' ko'zlerin kimnin' ashqanın bilmeymiz. O'zinen soran', ol erjetken, o'zi ushın o'zi so'ylesin, – dedi.
22Soqır adamnın' ata-anası yahudiy basshılarınan qorqqanlıqtan usılay dedi. Sebebi yahudiy basshıları: «Kim İysanın' Masix* ekenin ta'n alsa, ol ma'jilisxanadan quwılsın», – dep til biriktirgen edi+. 23Sonlıqtan onın' ata-anası: «Ol erjetken, o'zinen soran'», – degen edi.
24Solay etip, pariseyler soqır bolg'an adamdı ekinshi ma'rte shaqırıp, og'an:
– Haqıyqatın aytıp, Qudaydı maqta! Bizler bul Adamnın' gu'nakar ekenin bilemiz, – dedi+.
25– Ol gu'nakar ma, gu'nakar emes pe, bilmeymen. Men tek bir na'rseni bilemen: soqır edim, endi ko'retug'ın boldım, – dep juwap berdi ol.
26Olar ja'ne onnan:
– Ol sag'an ne isledi? Ko'zlerin'di qalay ashtı? – dep soradı.
27– Men sizlerge jan'a g'ana ayttım-g'o, biraq sizler tın'lamadın'lar. Ja'ne ne esitpekshisizler? Sizler de Onın' sha'kirtleri bolıwdı qa'leysizler me? – dep juwap berdi ol.
28Sonda yahudiyler og'an jekirinip:
– Sen Onın' sha'kirti! Al bizler Muwsanın' sha'kirtlerimiz! 29Qudaydın' Muwsa menen so'yleskenin bilemiz. Biraq bul Adamnın' qayaqtan kelgenin bilmeymiz, – dedi+.
30Ko'zi ashılg'an adam olarg'a:
– Tan' qalarlıg'ı sol-da'! Sizler Onın' qayaqtan kelgenin bilmeysizler, biraq Ol menin' ko'zlerimdi ashtı. 31Bizler Qudaydın' gu'nakarlardı tın'lamaytug'ının bilemiz. Biraq kim de kim Qudaydı sıylap, Onın' erkin orınlasa, sonı tın'laydı+. 32Du'nya bar bolg'alı, ishten soqır bolıp tuwılg'an adamnın' ko'zin birewdin' ashıwı – hesh esitilmegen ga'p. 33Eger bul Adam Qudaydan bolmag'anda, hesh na'rse isley almas edi, – dedi.
34Yahudiyler og'an juwap berip:
– O'zin' pu'tkilley gu'nag'a batıp tuwılg'ansan', sen be bizlerdi u'yretetug'ın? – dep, onı quwıp shıg'ardı.
35Pariseylerdin' onı quwıp shıg'arg'anın esitken İysa onı tawıp:
– Sen Adam Ulına isenesen' be? – dep onnan soradı.
36Ol juwap berip:
– Mırza, Ol kim? Mag'an ayt, men de Og'an iseneyin, – dedi.
37İysa og'an:
– Sen Onı ko'rdin'. Mine, senin' menen so'ylesip turg'an – Onın' O'zi, – dedi+.
38Sonda ol:
– İyem, isenemen, – dep, İysag'a tabındı.
39İysa:
– Soqırlar ko'rsin, ko'retug'ınlar soqır bolsın dep, Men bul du'nyanı hu'kim etiwge keldim, – dedi.
40İysanın' qasında bolg'an ayırım pariseyler bul so'zlerdi esitip, Og'an:
– Ne, bizler de soqırmız ba? – dedi+.
41İysa olarg'a:
– Eger sizler soqır bolg'anın'ızda, gu'nan'ız bolmas edi. Biraq: «Ko'zlerimiz ko'redi» degenin'iz ushın, gu'nan'ız moynın'ızda qaladı, – dedi+.
101Sizlerge shının, haqıyqatın aytaman: kim qoy qorag'a qapıdan kirmey, basqa jerden asırılıp tu'sse, ol – urı ha'm basqınshı. 2Al qapıdan kirgen adam qoylardın' shopanı. 3Qarawıl og'an qapını ashıp beredi. Qoylar shopannın' dawısına qulaq saladı, ol o'z qoyların atpa-at shaqırıp, olardı sırtqa alıp shıg'adı. 4Ol o'z qoylarının' ha'mmesin sırtqa shıg'arg'annan son', olardın' aldında ju'redi. Qoylar da onın' izine eredi, o'ytkeni olar shopannın' dawısın tanıydı. 5Olar jat adamnın' izine ermeydi, al onnan qashıp ketedi. Sebebi jat adamnın' dawısın tanımaydı.
6İysa olarg'a usı tımsaldı aytıp berdi. Biraq olar İysanın' ne aytpaqshı bolg'anın tu'sinbedi+.
7Sonlıqtan İysa ja'ne bılay dedi:
– Sizlerge shının, haqıyqatın aytaman: Men qoylar ushın qapıman. 8Mennen burın kelgenlerdin' ha'mmesi urılar ha'm basqınshılar edi, qoylar olarg'a qulaq aspadı. 9Men – qapıman. Kim de kim Men arqalı kirse, qutqarıladı. Ol kiredi, shıg'adı ha'm jaylaw tabadı+. 10Urı tek urlaw, o'ltiriw ha'm nabıt qılıw ushın keledi. Biraq Men olar o'mirge iye bolıwı ushın, da'wletli o'mirge iye bolıwı ushın keldim.
11Men – jaqsı shopanman. Jaqsı shopan qoyları ushın janın beredi+. 12Al jallang'an adam qoylardın' shopanı ha'm iyesi emes. Sonlıqtan ol qasqırdın' kiyatırg'anın ko'rip, qoylardı taslap qashıp ketedi. Al qasqır qoylarg'a shabıwıl jasap, tarqatıp jiberedi+. 13O'ytkeni ol jallang'an adam bolg'anlıqtan, qoylardı qayg'ırmay qashıp ketedi+.
14-15Men – jaqsı shopanman. A'kemnin' Meni biletug'ını ha'm Menin' A'kemdi biletug'ınım sıyaqlı, Men de qoylarımdı bilemen, olar da Meni biledi. Men qoylarım ushın janımdı beremen+. 16Menin' bul qoradan bolmag'an basqa da qoylarım bar. Olardı da alıp keliwim tiyis. Olar Menin' dawısımdı esitedi, sonda bir shopanı bar, bir su'riw boladı+. 17Men janımdı qaytıp alıw ushın beremen. Sonlıqtan A'kem Meni su'yedi+. 18Janımdı Mennen hesh kim tartıp ala almaydı. Biraq Men onı O'zim beremen. Mende onı beriwge de, qaytıp alıwg'a da biylik bar. Bul buyrıqtı Men A'kemnen aldım+.
19Usı so'zler sebepli, yahudiyler arasında ja'ne bo'liniw payda boldı+. 20Olardın' ko'bisi:
– Onı jin urg'an, Onın' esi durıs emes. Nege Onı tın'lap tursızlar? – dedi+.
21Al basqaları:
– Bul jinli adamnın' so'zleri emes. Jin soqırdın' ko'zlerin asha ala ma? – dedi+.
22Sol waqıtta Erusalimde İbadatxananı Bag'ıshlaw bayramı* boldı. Qıs edi. 23İysa İbadatxanada, Sulaymannın' aywanında ju'rgen edi+. 24Yahudiy basshıları Onın' a'tirapına jıynalıp:
– Qashang'a deyin bizlerdi tu'sinbewshilikke salasan'? Eger Sen Masix bolsan', bizlerge ashıg'ın ayt, – dedi+.
25İysa olarg'a juwap berip bılay dedi:
– Men sizlerge ayttım, biraq sizler isenbey atırsızlar. A'kemnin' atı menen qılg'an islerim Men tuwralı gu'walıq berip atır+. 26Biraq ta, sizler isenbey atırsızlar. Sebebi sizler Menin' qoylarım emessizler. 27Menin' qoylarım dawısıma qulaq asadı. Men olardı bilemen, olar Menin' izime eredi. 28Men olarg'a ma'n'gilik o'mir beremen ha'm olar hesh qashan nabıt bolmaydı. Hesh kim olardı Menin' qolımnan tartıp ala almaydı+. 29Olardı Mag'an bergen A'kem – ha'mmeden ullı. A'kemnin' qolınan olardı hesh kim tartıp ala almaydı. 30Men ha'm A'kem birmiz+.
31Sonda yahudiy basshıları Og'an ılaqtırıw ushın, jerden ja'ne tas aldı+. 32İysa olardan:
– Men sizlerge A'kem tapsırg'an ko'p jaqsı islerdi ko'rsettim. Olardın' qaysı biri ushın, Meni tas penen urajaqsızlar? – dep soradı.
33Yahudiy basshıları İysag'a juwap berip:
– Seni jaqsı islerin' ushın emes, al Qudayg'a til tiygizgenin' ushın, tas penen urajaqpız. Sen adam bola tura, O'zin'di «Qudayman», – dep atırsan', – dedi+.
34İysa olarg'a bılay dedi:
– «Men: sizler qudaylarsız, dedim»*, – dep Muxaddes Nızamın'ızda jazılg'an emes pe+? 35Quday O'z so'zin jibergen adamlardı qudaylar dep atag'an-g'o. Muxaddes Jazıwdı biykarlawg'a bolmaydı.
36A'kenin' O'zine ajıratıp alıp, du'nyag'a jibergen Meni «Qudaydın' Ulıman», – degenim ushın, nege «Qudayg'a til tiygizip atırsan'», – deysizler+? 37Eger A'kemnin' islerin qılmay atırg'an bolsam, Mag'an isenben'ler. 38Biraq Onın' islerin qılıp atırg'an bolsam, Mag'an isenbesen'ler de, qılg'an islerime isenin'ler. Sonda A'kenin' Mende, Menin' A'kede ekenimdi tu'sinip, bilip alasızlar+.
39Sol waqıtta olar İysanı uslawg'a ja'ne ha'reket qıldı, biraq İysa olardın' qollarınan qutılıp qaldı+.
40İysa ja'ne İordan da'ryasının' arg'ı jag'asına, burın Yaqıyanın' adamlardı shomıldırıp ju'rgen jerine barıp, sol jerde qaldı+. 41Og'an ko'p adamlar kelip:
– Yaqıya hesh qanday ka'ramat* islemegen edi. Biraq onın' bul Adam haqqında aytqanlarının' ha'mmesi durıs shıqtı, – dedi+.
42Sol jerde ko'p adamlar İysag'a isendi+.
111-2Betaniya degen awılda Lazar atlı bir adam awırıp atırg'an edi. Onın' qarındasları Ma'riyam menen Marta da sol awılda jasaytug'ın edi. Keyinirek İyemiz İysag'a a'tir may quyıp, Onın' ayaqların shashı menen su'rtetug'ın hayal, usı Ma'riyam edi++. 3Apalı-sin'lili İysag'a: «İyem, Senin' jaqsı ko'retug'ın adamın' awırıp atır», – dep xabar jiberdi.
4İysa bunı esitip:
– Bul awırıwdın' izi o'lim menen juwmaqlanbaydı, al Qudaydın' ullılanıwı ushın boladı. Solay etip, bul arqalı Qudaydın' Ulı da ullılanadı, – dedi.
5İysa Martanı, onın' sin'lisin ha'm Lazardı su'yetug'ın edi. 6İysa Lazardın' awırıp atırg'anın esitse de, O'zi bolıp atırg'an jerde ja'ne eki ku'n qaldı.
7Son'ınan sha'kirtlerine:
– Ja'ne Yahudiyag'a barayıq, – dedi.
8Sha'kirtleri Og'an:
– Ustaz, yahudiyler Seni jaqında g'ana tas penen urmaqshı edi-g'o. Sen ja'ne sol jerge barajaqsan' ba? – dedi+.
9İysa juwap berip:
– Ku'ndiz on eki saat bar emes pe? Ku'ndiz ju'rgen adam su'rnigip jıg'ılmaydı, o'ytkeni ol bul du'nyanın' nurın ko'redi+. 10Al tu'nde ju'riwshi su'rnigip jıg'ıladı, sebebi onda nur joq, – dedi+.
11İysa bul so'zlerdi aytqannan son', olarg'a ja'ne bılay dedi:
– Dostımız Lazar uyıqlap qaldı. Biraq Men onı oyatıw ushın ketip baratırman+.
12– İyem, uyıqlap qalg'an bolsa, ta'wir boladı, – dedi sha'kirtleri.
13İysa Lazardın' o'limin na'zerde tutqan edi. Biraq olar İysa qa'dimgi uyqı haqqında ayttı, dep oyladı.
14Sonda İysa olarg'a ashıq aytıp:
– Lazar o'ldi. 15Sizlerdin' iseniwin'iz ushın, Menin' sol jerde bolmag'anıma sizler ushın quwanıshlıman. Al endi og'an barayıq, – dedi.
16Sonda Egiz dep atalg'an Tomas sha'kirtlerge:
– Ju'rin'ler kettik, bizler de Onın' menen birge o'lemiz, – dedi+.
17İysa Betaniyag'a jaqınlag'anda, Lazardın' qa'birge qoyılg'anına to'rt ku'n bolg'anın bildi. 18Betaniya Erusalimge jaqın, u'sh shaqırımday jerde bolg'anlıqtan, 19ko'p yahudiyler Marta menen Ma'riyamg'a a'jag'asının' o'limi sebepli kewil aytıwg'a keldi. 20Marta İysanın' kiyatırg'anın esitip, Onı qarsı alıwg'a shıqtı. Al Ma'riyam u'yde qaldı.
21Marta İysag'a:
– İyem! Eger Sen usı jerde bolg'anın'da, a'jag'am o'lmes edi. 22Biraq ha'zir de Sen Qudaydan ne sorasan' da, Qudaydın' Sag'an beretug'ının bilemen, – dedi.
23İysa og'an:
– Senin' a'jag'an' tiriledi, – dedi.
24– Aqırettegi qayta tiriliwde onın' da qayta tiriletug'ının bilemen, – dedi Marta+.
25İysa og'an:
– Men qayta tiriliw ha'm o'mirmen. Mag'an isengen adam o'lse de, jasaydı+. 26Mag'an isenip jasap atırg'an ha'r bir adam hesh qashan o'lmeydi. Usıg'an isenesen' be? – dedi+.
27Marta Og'an:
– Awa, İyem. Senin' du'nyag'a keletug'ın Masix, Qudaydın' Ulı ekenin'e isenemen, – dedi+.
28Marta usını aytıp bolıp ketip qaldı ha'm Ma'riyamdı shaqırıp alıp:
– Ustaz usı jerde, seni shaqırıp atır, – dep og'an sıbırladı.
29Ma'riyam bunı esitiwden tez ornınan turdı da, İysanın' janına ketti. 30İysa ele awılg'a kirmegen bolıp, Ol Marta menen ushırasqan jerde edi. 31Ma'riyam menen birge u'yde bolg'an ha'm og'an kewil aytıp otırg'an yahudiyler onın' asıg'ıslıq penen ornınan turıp, sırtqa shıqqanın ko'rdi. Olar onı jılaw ushın qa'birge ketti dep oylap, izine erdi.
32Ma'riyam İysa turg'an jerge kelgende, Onı ko'rip, ayaqlarına jıg'ıldı da:
– İyem! Eger Sen usı jerde bolg'anın'da, a'jag'am o'lmes edi, – dedi.
33Ma'riyamnın' ha'm onın' menen kelgen yahudiylerdin' jılag'anın ko'rgende, İysa ruwxıy qıynalıp, janı ashıdı.
34– Onı qay jerge qoydın'lar? – dep soradı.
– İyem, kelip ko'r, – dedi olar.
35İysa ko'zine jas aldı+.
36Sonda yahudiyler:
– Qaran'lar, onı qanshelli su'yer eken! – dedi.
37Biraq olardın' ayırımları:
– Soqırdın' ko'zlerin ashqan bul Adam Lazardı o'limnen aman alıp qalmas pa edi? – dedi+.
38İysa ja'ne ishinen teren' qayg'ırıp, qa'birge bardı. Qa'bir bir u'n'girde bolıp, onın' awzı tas penen jabılg'an edi+. 39İysa:
– Tastı alıp qoyın'lar, – dedi.
Marhumnın' qarındası Marta İysag'a:
– İyem! Endi iyislenip baratır. O'ytkeni onın' qa'birge qoyılg'anına to'rt ku'n boldı, – dedi.
40İysa og'an:
– «Eger Mag'an isensen', Qudaydın' ullılıg'ın ko'resen'», – dep sag'an aytqan joq pa edim? – dedi.
41Solay etip, olar tastı alıp qoydı. İysa ko'zlerin aspang'a tigip, bılay dedi:
– A'ke! Menin' tilegimdi esitkenin' ushın, Sag'an minnetdarshılıq bildiremen+. 42Meni ha'mme waqıt esitetug'ının'dı bilemen. Biraq Men bunı usı jerde turg'an xalıq Meni Senin' jibergenin'e iseniwi ushın ayttım+.
43İysa usılardı aytıp, ba'lent dawıs penen:
– Lazar, sırtqa shıq! – dep baqırdı+.
44Sonda ayaq-qolları kepinlik penen oralg'an, beti oramal menen baylang'an o'li tirilip, sırtqa shıqtı. İysa olarg'a:
– Onı sheshindirip jiberin'ler, kete bersin, – dedi+.
45•Solay etip, Ma'riyamg'a kelip, İysanın' qılg'an islerin ko'rgen yahudiylerdin' ko'bisi İysag'a isendi+. 46Biraq ayırımları pariseylerge barıp, İysanın' qılg'an isleri haqqında aytıp berdi. 47Sonda bas ruwxaniyler menen pariseyler joqarg'ı ken'este jıynalıp:
– Bizler ne qılıwımız kerek? Bul Adam ko'p ka'ramatlar* islemekte. 48Eger Onı O'z erkine jibersek, ha'mme Og'an isenip ketedi. Sonda rimliler kelip, İbadatxanamızdı da, elimizdi de joq qıladı, – dedi.
49Olardın' biri, sol jılı bas ruwxaniy bolg'an Kayafa:
– Sizler hesh na'rseni bilmeysizler. 50Pu'tkil xalıq nabıt bolg'anınan go're, bir adamnın' xalıq ushın o'liwi sizler ushın jaqsıraq ekenin tu'sinbeysizler me? – dedi+.
51-52Ol bul so'zlerdi o'zliginen aytpag'an edi. Sol jılı ol bas ruwxaniy bolg'anlıqtan, İysanın' yahudiy xalqı ushın, tek yahudiy xalqı ushın g'ana emes, al Qudaydın' tarqalıp ketken balaların jıynap birlestiriw ushın o'letug'ının boljap aytqan edi++.
53Solay etip, sol ku'nnen baslap olar İysanı o'ltiriwge til biriktirdi+. 54Sonlıqtan İysa endi yahudiyler arasında ashıq ju're almaytug'ın boldı. Sonda Ol sho'ldin' jaqınındag'ı Efraim degen qalashag'a ketip, sha'kirtleri menen birge sol jerde qaldı.
55Yahudiylerdin' Qutqarılıw bayramı jaqınlap qalg'an edi. Diniy ra'sim boyınsha tazalanıw ushın, eldin' ha'mme ta'repinen ko'p adamlar bayramnan burın Erusalimge keldi+. 56Olar İysanı izledi ha'm İbadatxanada turıp:
– Qalay oylaysızlar. Ol bayramg'a keler me eken? – dep bir-birinen soradı. 57Al bas ruwxaniyler menen pariseyler İysanı uslaw ushın, kim de kim Onın' qay jerde ekenin bilse, xabar beriwdi buyırg'an edi+.
121•Qutqarılıw bayramınan altı ku'n aldın İysa Betaniyag'a, O'zi o'limnen tiriltken Lazar jasaytug'ın jerge keldi+. 2Sol jerde İysa ushın keshki zıyapat berildi. Marta xızmet etip ju'rgen edi. İysa menen dasturxan a'tirapında jambaslap jatırg'anlardın' arasında Lazar da bar edi+. 3Sonda Ma'riyam yarım litr ju'da' qımbatlı, sap a'tir mayın alıp kelip, İysanın' ayaqlarına quydı ha'm Onın' ayaqların shashları menen su'rtti. U'ydin' ishi maydın' xosh iyisine tolıp ketti+.
4Sonda İysanın' sha'kirtlerinin' biri, son'ınan Og'an satqınlıq isleytug'ın Yahuda İsqariot:
5– Ne ushın bul may u'sh ju'z dinarg'a satılıp, aqshası jarlılarg'a berilmedi? – dedi.
6Bul so'zlerdi ol jarlılardı oylag'anı ushın emes, al urı bolg'anı ushın ayttı. Ortalıqtag'ı puldın' qutısı onda bolıp, ol qutıg'a salıng'anlardan o'zine alatug'ın edi+.
7İysa:
– Hayaldı tınıshına qoy! Ol bunı Menin' jerlenetug'ın ku'nim ushın saqlap qoyg'an. 8Jarlılar ha'mme waqıt sizler menen birge, biraq Men sizler menen ha'mme waqıt birge bolmayman, – dedi+.
9Ko'plegen yahudiyler İysanın' Betaniyada ekenin bilip, sol jerge keldi. Olar tek İysa ushın emes, al Ol o'limnen tiriltken Lazardı ko'riw ushın da keldi+. 10Al bas ruwxaniyler Lazardı da o'ltiriwge til biriktirgen edi. 11O'ytkeni ol sebepli, ko'p yahudiyler olardan ketip qalıp, İysag'a isenetug'ın edi.
12•Erten'ine Erusalimdegi bayramg'a kelgen ko'p xalıq İysanın' da sol jerge keletug'ının esitip qaldı. 13Olar xurma shaqaların alıp, İysanı qarsı alıwg'a shıqtı ha'm ba'lent dawıs penen bılay dedi:
dep jazılg'anday, İysa bir gu'rreni tawıp, og'an mindi+.
16Onın' sha'kirtleri da'slep bunı tu'sinbedi. Biraq İysa ullılıqqa eriskennen son', bul so'zlerdin' Ol haqqında jazılg'anın ha'm xalıqtın' bulardı Ol ushın islegenin eslerine tu'sirdi+.
17İysanın' Lazardı qa'birden shaqırıp, onı o'limnen tiriltken waqtında İysa menen birge bolg'an xalıq ko'rgenlerin aytıp ju'rdi. 18Sonlıqtan İysanın' bul ka'ramattı* islegenin esitken ko'p adamlar Onı qarsı alıwg'a shıqtı. 19Al pariseyler bir-birine:
– Ko'rip tursızlar ma? Qolın'ızdan hesh na'rse kelmey atır. Pu'tkil du'nya Onın' izine erip ketti! – dedi+.
20Bayramda sıyınıw ushın Erusalimge kelgenler arasında bazı grekler de bar edi. 21Olar Galilanın' Betsayda qalasınan bolg'an Filipke kelip:
– Mırza, bizler İysanı ko'riwdi qa'leymiz, – dep o'tinish etti+.
22Filip barıp, bunı Andreyge ayttı. Andrey menen Filip İysag'a barıp xabarladı.
23İysa olarg'a bılay dep juwap berdi:
– Adam Ulının' ullılanatug'ın waqtı keldi+. 24Sizlerge shının, haqıyqatın aytaman: biyday da'ni jerge tu'sip o'lmese, ol jalg'ız qaladı. Al eger o'lse, ko'p zu'ra'a't beredi+. 25O'z janın su'yetug'ın adam onı joytadı. Al bul du'nyada o'z janın jek ko'retug'ın adam onı ma'n'gilik o'mir ushın saqlaydı+. 26Kim de kim Mag'an xızmet etiwdi qa'lese, izime ersin. Men qay jerde bolsam, Menin' xızmetshim de sol jerde boladı. Kim de kim Mag'an xızmet etse, onı A'kem izzet etedi.
27Endi ju'regim qayg'ıg'a toldı. Men ne deyin? «A'ke, Meni bul waqıttan qutqar», – deyin be? Biraq Men usı waqıt ushın kelgenmen+. 28A'ke, O'z atın'dı ullıla!
Sonda aspannan:
– Atımdı ullıladım, Men onı ja'ne de ullılayman, – degen saza keldi+.
29Sol jerde turıp, bunı esitken xalıq: «Aspan gu'rkiredi», – dedi. Al basqaları: «Og'an perishte so'yledi», – dedi+.
30İysa olarg'a juwap berip:
– Bul saza Men ushın emes, al sizler ushın esitildi+. 31Ha'zir bul du'nyanın' hu'kim etiletug'ın waqtı keldi. Ha'zir bul du'nyanın' ha'kimi* quwıp shıg'arıladı+. 32Men jerden joqarıg'a ko'terilgenimde, ha'mme adamlardı O'zime tartaman, – dedi+.
33İysa bunı qanday o'lim menen o'letug'ının bildiriw ushın ayttı+.
34Xalıq Og'an bılay dep juwap berdi:
– Bizler Muxaddes Jazıwdan Masixtın' ma'n'gi jasaytug'ının esitkenbiz. Qalay Sen: «Adam Ulı joqarıg'a ko'teriliwi tiyis», – dep atırsan'? Bul Adam Ulı degeni kim+?
35İysa bılay dedi:
– Ja'ne az waqıt nur sizler menen birge boladı. Sizlerdi qaran'g'ılıq baspawı ushın, nur bar waqıtta ju'rip qalın'lar. Qaran'g'ılıqta ju'rgen adam qayaqqa baratırg'anın bilmeydi+. 36Sizlerde nur bar waqıtta nurg'a isenin'ler. Sonda nurdın' balaları bolasızlar.
İysa usı so'zlerdi aytıp bolıp, olardın' ko'zlerinen tasalandı+.
37İysa olardın' ko'z aldında sonsha ka'ramatlar* islese de, olar İysag'a isenbedi. 38Solay etip, İyshaya payg'ambardın' aytqan mına so'zleri orınlandı:
39Sonlıqtan olar isene almadı. Sebebi İyshaya payg'ambar ja'ne bılay degen edi:
41İyshaya İysanın' ullılıg'ın ko'rgenlikten, Ol haqqında so'ylep, usı so'zlerdi aytqan edi+.
42Sog'an qaramastan, basshılar arasında da ko'bisi İysag'a isendi. Biraq pariseylerden qorqıp, ma'jilisxanadan quwılmawı ushın, isenimlerin ashıq moyınlamadı+. 43O'ytkeni olar Qudaydın' maqtawınan go're, adamnın' maqtawın ko'birek jaqsı ko'rdi+.
44Sonda İysa ba'lent dawıs penen bılay dedi:
– Mag'an isengen adam Meni Jibergen Qudayg'a isengen boladı+. 45Ja'ne de, Meni ko'rgen adam Meni Jibergen Qudaydı ko'rgen boladı+. 46Mag'an isengen ha'r bir adam qaran'g'ılıqta qalmawı ushın, Men du'nyag'a nur bolıp keldim+.
47Kim de kim Menin' so'zlerimdi esitse de, biraq olardı orınlamasa, Men onı hu'kim etpeymen. Sebebi Men du'nyanı hu'kim etiw ushın emes, al onı qutqarıw ushın keldim+. 48Meni ta'n almay, so'zlerimdi qabıllamag'an adamnın' hu'kim etiwshisi bar. Menin' so'ylegen so'zim aqırg'ı ku'ni onı hu'kim etedi+. 49O'ytkeni Men O'zligimnen so'ylegen joqpan. Al Meni jibergen A'kemnin' O'zi ne aytıwımdı ha'm qalay so'ylewimdi Mag'an buyırdı. 50Onın' buyrıg'ının' ma'n'gilik o'mir ekenin bilemen. Sonlıqtan Men ne aytsam da, A'kemnin' Mag'an aytqanın aytıp atırman.
131Qutqarılıw bayramının' aldın'g'ı ku'ni İysa O'zinin' bul du'nyadan A'kesinin' janına baratug'ın waqtı kelgenin bildi. Ol bul du'nyadag'ı O'zine tiyisli adamlardı su'yetug'ın edi. Olardı aqırına deyin su'ydi+.
2İysa sha'kirtleri menen keshki awqatqa otırdı. Shaytan a'lle qashan Simon ulı Yahuda İsqariottın' kewline İysag'a satqınlıq qılıw niyetin salg'an edi+. 3İysa A'kesinin' ha'mme na'rseni Onın' qolına bergenin, O'zinin' Qudaydan kelgenin ha'm Qudayg'a qaytıp baratırg'anın bilip,+ 4dasturxan basınan turdı. Sırtqı kiyimin sheshti de, bir su'lgini alıp beline bayladı. 5Son'ınan la'genge suw quyıp, sha'kirtlerinin' ayaqların juwıp, belindegi su'lgi menen su'rte basladı+.
6İysa Simon Petrdin' qasına kelgende, Petr Og'an:
– İyem, menin' ayaqlarımdı Sen juwajaqsan' ba? – dedi.
7İysa og'an juwap berip:
– Menin' ne islep atırg'anımdı sen ha'zir tu'sinbeysen'. Biraq son'ınan tu'sinip alasan', – dedi.
8– Menin' ayaqlarımdı Sen hesh qashan juwmaysan'! – dedi ol.
– Eger Men senin' ayaqların'dı juwmasam, Menin' menen qatnasta bolmaysan', – dedi İysa+.
9Simon Petr İysag'a:
– İyem, onda tek ayaqlarımdı emes, qollarımdı da, basımdı da juwa go'r! – dedi.
10İysa og'an:
– Shomılg'an adam pu'tkilley taza. Onın' tek ayaqların g'ana juwıw kerek. Sizler de tazasızlar, biraq ha'mmen'iz emes, – dedi+.
11İysa O'zine kimnin' satqınlıq qılatug'ının biletug'ın edi. Sonlıqtan: «Biraq ha'mmen'iz emes» degen edi+.
12Sha'kirtlerinin' ayaqların juwıp bolg'annan son', İysa kiyimlerin kiyip, jambaslap jattı da, olarg'a bılay dedi:
– Menin' sizlerge ne islegenimdi tu'sinesizler me? 13Sizler Meni Ustaz ha'm İyem dep ataysızlar. Durıs aytasızlar, sebebi Men Solman+. 14Men sizlerdin' İyen'iz ha'm Ustazın'ız bola tura, ayaqların'ızdı juwg'an bolsam, sizler de bir-birin'izdin' ayaqların'ızdı juwıwın'ız tiyis+. 15Men sizlerge ne islegen bolsam, sizler de sonı islewin'iz ushın, Men sizlerge o'rnek ko'rsettim+. 16Sizlerge shının, haqıyqatın aytaman: xızmetshi xojasınan ullı emes. Elshi de o'zin jibergennen ullı emes+. 17Eger sizler bulardı bilip orınlasan'ız, baxıtlı bolasızlar!+
18•– Men ha'mmen'iz tuwralı aytıp atırg'an joqpan. Men O'zimnin' tan'lap alg'anlarımdı bilemen. Biraq Muxaddes Jazıwdag'ı: «Menin' nanımdı jegen Mag'an qarsı qol ko'terdi»*, – degen so'zler orınlanıwı kerek+.
19Bul ju'z bergende, Menin' Sol* ekenime iseniwin'iz ushın, Men sizlerge ha'zir, bul bolmastan burın aytıp atırman+. 20Sizlerge shının, haqıyqatın aytaman: kim de kim Men jibergen adamdı qabıl alsa, Onın' Meni qabıl alg'anı boladı. Kim de kim Meni qabıl alsa, Onın' Meni Jibergendi qabıl alg'anı boladı+.
21İysa bulardı aytqannan son', ruwxıy qıynalıp, ashıq so'ylep bılay dedi:
– Sizlerge shının, haqıyqatın aytaman: aran'ızdag'ı birin'iz Mag'an satqınlıq isleydi+.
22Sha'kirtleri Onın' kimdi na'zerde tutıp atırg'anın tu'sinbey, bir-birine qarastı. 23Sha'kirtler arasında biri Onın' ko'kiregine su'yenip jatırg'an edi. İysa onı su'yetug'ın edi+. 24Simon Petr sol sha'kirtke: «Ol kim tuwralı aytıp atır, sora», – dep ımladı.
25İysanın' ko'kiregine su'yenip jatırg'an sol sha'kirt Onnan:
– İyem, ol kim? – dep soradı.
26İysa juwap berip:
– Men mına bir bo'lek nandı malıp, kimge bersem, ol – sol, – dedi de, bir bo'lek nandı malıp, Simon ulı Yahuda İsqariotqa berdi. 27Yahuda nandı alıwdan-aq, onın' ishine shaytan kirdi. İysa og'an:
– Qılajaq isin'di tezirek qıl, – dedi.
28Dasturxan a'tirapında otırg'anlardın' hesh qaysısı İysanın' bul so'zlerdi Yahudag'a ne ushın aytqanın tu'sinbedi. 29Aqsha qutısı Yahudada bolg'anlıqtan, İysa og'an: «Bayram ushın bizlerge kerekli zatlardı satıp al» yamasa «Jarlılarg'a bir na'rse ber», – dep atırg'an shıg'ar, dep oyladı geybirewleri+. 30Al Yahuda bir bo'lek nandı alıwdan-aq, sırtqa shıg'ıp ketti. Tu'n bolg'an edi.
31Yahuda sırtqa shıg'ıp ketkennen son', İysa bılay dedi:
– Ha'zir Adam Ulı ullılandı. Ol arqalı Quday da ullılandı+. 32Quday Ol arqalı ullılang'anlıqtan, Qudaydın' O'zi de Onı ullılaydı. Onı tez arada ullılaydı+.
33Balalarım! Endi Men sizler menen birge uzaq waqıt bolmayman. Meni izleysizler, biraq yahudiy basshılarına aytqanımday, sizlerge de aytatug'ınım: Men baratug'ın jerge sizler bara almaysızlar+.
34Sizlerge jan'a buyrıq berip atırman: bir-birin'izdi su'yin'ler! Menin' sizlerdi su'ygenim sıyaqlı, sizler de bir-birin'izdi su'yin'ler+. 35Eger bir-birin'izdi su'ysen'ler, sizlerdin' Menin' sha'kirtlerim ekenin'izdi ha'mme usı arqalı bilip aladı.
36•Simon Petr İysag'a:
– İyem, Sen qayaqqa baratırsan'? – dedi.
İysa:
– Men baratug'ın jerge sen ha'zir izimnen erip bara almaysan'. Biraq son'ınan izimnen kelesen', – dep juwap berdi.
37Petr Og'an:
– İyem, ne ushın Senin' izin'nen ha'zir bara almayman? Men Sen ushın janımdı beremen! – dedi+.
38İysa og'an bılay dep juwap berdi:
– Men ushın janın'dı bermekshimisen'? Sag'an shının, haqıyqatın aytaman: qoraz shaqırmastan burın sen Mennen u'sh ret tanasan'+.
141İysa sha'kirtlerine bılay dedi:
– Ju'reklerin'iz g'am shekpesin. Qudayg'a isenin'ler, Mag'an da isenin'ler+. 2A'kemnin' u'yinde orın ko'p. Eger olay bolmag'anda, sizlerge aytpas edim. O'ytkeni Men sizler ushın orın tayarlawg'a ketip baratırman. 3Men barıp, sizler ushın orın tayarlag'anımnan son', sizler de Men bolatug'ın jerde bolıwın'ız ushın, ja'ne kelip, sizlerdi O'z janıma alıp ketemen+. 4Men baratug'ın jerge aparatug'ın joldı sizler bilesizler.
5Tomas İysag'a:
– İyem, Senin' qayaqqa baratug'ının'dı bilmeymiz-g'o. Joldı qalay bile alamız? – dedi+.
6İysa og'an bılay dedi:
– Men jol, haqıyqat ha'm o'mirmen. Men arqalı bolmasa, hesh kim A'kege bara almaydı+. 7Eger Meni bilsen'ler, A'kemdi de bilesizler. Ha'zirden baslap Onı bilesizler ha'm Onı ko'rdin'ler.
8Filip İysag'a:
– İyem, bizlerge A'keni ko'rset, bizlerge sonın' o'zi jetkilikli, – dedi+.
9İysa og'an bılay dedi:
– Filip, Men sonsha waqıttan beri sizler menen birge bolsam da, Meni ele bilmeysen' be? Meni ko'rgen A'keni ko'rgen boladı-g'o. Sen ne ushın: «Bizlerge A'keni ko'rset», – dep aytıp atırsan'+? 10Menin' A'kede, A'kenin' Mende ekenine isenbeysen' be? Sizlerge aytqan so'zlerimdi O'zligimnen aytıp turg'an joqpan, al Mende jasap atırg'an A'ke O'z islerin islep atır+. 11Menin' A'kede, A'kenin' Mende ekenine isenin'ler. Hesh bolmasa, islegen islerim arqalı Mag'an isenin'ler+. 12Sizlerge shının, haqıyqatın aytaman: Mag'an isengen adamnın' o'zi de Men islegen islerdi isleydi, ha'tte, olardan da u'lkenirek islerdi isleydi. Sebebi Men A'keme baratırman+. 13A'ke Ulı arqalı ullılanıwı ushın, Menin' atım menen ne sorasan'lar da, ha'mmesin orınlayman. 14Menin' atım menen bir na'rse sorasan'lar, Men onı orınlayman+.
15– Eger Meni su'ysen'ler, Menin' buyrıqlarımdı orınlaysızlar+. 16Men A'kemnen sorayman ha'm Ol sizler menen ma'n'gi birge bolıwı ushın basqa Jubatıwshını jiberedi+. 17Ol – Haqıyqat Ruwxı. Du'nya Onı qabıl ete almaydı. O'ytkeni Onı ko'rmeydi de, tanımaydı da. Biraq sizler Onı bilesizler. Sebebi Ol sizler menen birge jasaydı, Ol ishin'izde boladı+. 18Sizlerdi jetim qılıp qaldırmayman, sizlerge qaytıp kelemen. 19Birazdan keyin, du'nya Meni qaytıp ko'rmeydi. Biraq sizler Meni ko'resizler. O'ytkeni Men qayta tirilemen, sizler de qayta tirilesizler+. 20Sol ku'ni sizler Menin' A'kemde, sizlerdin' Mende ha'm Menin' sizlerde ekenimdi bilesizler. 21Menin' buyrıqlarımdı bilip, olardı orınlag'an adam – Meni su'yetug'ın adam. Meni su'ygen adamdı A'kem de su'yedi. Men de onı su'yip, og'an O'zimdi ko'rsetemen+.
22İsqariotlı emes basqa Yahuda İysag'a:
– İyem, bul qalay bolg'anı, O'zin'di du'nyag'a emes, bizlerge ko'rsetejaqsan' ba? – dedi+.
23İysa og'an bılay dep juwap berdi:
– Kim de kim Meni su'yse, Menin' so'zimdi orınlaydı. A'kem de onı su'yedi. Bizler og'an kelip, onın' menen birge jasaymız+. 24Meni su'ymegen adam so'zlerimdi orınlamaydı. Sizler esitip atırg'an so'zler Meniki emes, al Meni jibergen A'kemdiki.
25Men ele sizler menen birge bolg'an waqtımda sizlerge bulardı ayttım. 26A'kemnin' Menin' atımnan jiberetug'ın Jubatıwshısı, Muxaddes Ruwx sizlerge ha'mmesin u'yretedi. Ol Menin' sizlerge aytqanlarımnın' ha'mmesin eslerin'izge tu'siredi+. 27Men sizlerge tınıshlıq qaldıraman. O'z tınıshlıg'ımdı sizlerge beremen. Men beretug'ın tınıshlıq du'nya beretug'ın tınıshlıqqa uqsamaydı. Ju'reklerin'iz g'am shekpesin, qorqpan'lar+.
28Sizler Menin': «Sizlerden ketemen ha'm ja'ne sizlerge qaytıp kelemen», – degenimdi esittin'ler. Eger sizler Meni su'ygenin'izde: «A'kemnin' janına baratırman», – degenime quwanar edin'ler. Sebebi A'kem Mennen ullı+. 29Bular ju'z bergende iseniwin'iz ushın, ele ju'z bermesten burın, sizlerge ha'zirden ayttım+. 30Sizler menen endi ko'p so'ylespeymen. O'ytkeni bul du'nyanın' ha'kimi* kiyatır. Onın' Menin' u'stimnen hesh qanday biyligi joq+. 31Biraq bul du'nya Menin' A'kemdi su'yetug'ınımdı ha'm Onın' Mag'an buyırg'anlarının' ha'mmesin orınlaytug'ınımdı biliwi tiyis. Qa'ne turın'lar, bul jerden keteyik.
151– Men – haqıyqıy ju'zim ag'ashıman, al A'kem bag'man+. 2Mendegi jemis bermeytug'ın ha'r bir shaqanı Ol kesip taslaydı. Jemis beretug'ın ha'r bir shaqanı ja'ne de ko'birek jemis bersin dep, putap tazalaydı+. 3Menin' sizlerge aytqan so'zlerim arqalı sizler a'lle qashan tazasızlar+. 4Mende bolın'lar, Men de sizlerde bolaman. Ag'ashta bolmag'an shaqa o'z-o'zinen jemis bere almag'anı sıyaqlı, sizler de Mende bolmasan'lar, jemis bere almaysızlar+.
5Men – ju'zim ag'ashıman, sizler – shaqalarsız. Kim Mende bolıp, Men onda bolsam, ol ko'p jemis beredi. Sebebi Mensiz hesh na'rse isley almaysızlar+. 6Kim de kim Mende bolmasa, shaqa sıyaqlı sırtqa taslanıp, quwrap qaladı. Bunday shaqalar jıynalıp, otqa taslanıp jandırıladı+. 7Eger sizler Mende bolıp, Menin' so'zlerim sizlerde bolsa, qa'legenin'izdi soran'lar, sizlerge beriledi+. 8Sizler ko'p jemis bersen'ler, A'kem ullılanadı. Sonda Menin' sha'kirtlerim bolasızlar.
9A'kenin' Meni su'ygeni sıyaqlı, Men de sizlerdi su'ydim. Menin' su'yispenshiligime sadıq bolın'lar+. 10Men A'kemnin' buyrıqların orınlap, Onın' su'yispenshiligine sadıq bolg'anımday, sizler de eger Menin' buyrıqlarımdı orınlasan'lar, Menin' su'yispenshiligime sadıq bolasızlar. 11Bulardı sizlerge Menin' quwanıshım sizlerde bolıwı ushın ha'm quwanıshın'ız tolı bolıwı ushın ayttım+. 12Menin' buyrıg'ım bul: Men sizlerdi qalay su'ygen bolsam, sizler de bir-birin'izdi solay su'yin'ler+. 13Dosları ushın o'z janın bergen adamnın' su'yispenshiliginen artıq su'yispenshilik joq+. 14Eger sizler buyırg'anlarımdı orınlasan'lar, Menin' doslarım bolasızlar+. 15Bunnan bılay, sizlerdi «qul» dep atamayman. O'ytkeni qul xojayınının' ne isleytug'ının bilmeydi. Sizlerdi «doslarım» dep atayman. Sebebi A'kemnen esitkenlerimnin' ha'mmesin sizlerge bildirdim+. 16Sizler Meni emes, Men sizlerdi tan'ladım. Barıp jemis bersin ha'm jemisi turaqlı bolsın dep, sizlerdi tayınladım. Solay etip, Menin' atım menen A'keden ne sorasan'lar da, Ol sizlerge beredi+. 17Sizlerge buyrıg'ım sol: bir-birin'izdi su'yin'ler!+
18– Eger du'nya sizlerdi jek ko'rse, sizlerden aldın onın' Meni jek ko'rgenin bilin'ler+. 19Sizler bul du'nyaniki bolg'anın'ızda, du'nya o'zine tiyislilerdi su'yer edi. Biraq, sizler bul du'nyaniki emessizler: o'ytkeni Men sizlerdi du'nyadan tan'lap aldım. Sonlıqtan du'nya sizlerdi jek ko'redi+. 20Menin': «Xızmetshi xojasınan ullı emes», – degen so'zlerimdi eslerin'izge tu'sirin'ler. Eger adamlar Meni quwdalasa, sizlerdi de quwdalaydı. Eger Menin' so'zimdi tın'lasa, sizlerdin' so'zlerin'izdi de tın'laydı+. 21Bul islerdin' ha'mmesin sizlerge Menin' atım sebepli isleydi. Sebebi olar Meni Jibergendi bilmeydi. 22Eger Men kelmegenimde ha'm olarg'a aytpag'anımda, olardın' gu'naları bolmas edi. Biraq endi gu'nalarına keshirim joq+. 23Meni jek ko'rgen adam Menin' A'kemdi de jek ko'rgen boladı+. 24Eger Men olar arasında hesh kim islemegen islerdi islemegenimde, olarda gu'na bolmas edi. Endi bolsa, olar islerimdi ko'rse de, Meni de, A'kemdi de jek ko'rdi+. 25Biraq bul olardın' Muxaddes Nızamındag'ı: «Meni biykarg'a jek ko'rdi»*, – degen so'zlerdin' orınlanıwı ushın boldı+.
26A'kemnen sizlerge Men jiberetug'ın Jubatıwshı, yag'nıy A'kemnen shıg'atug'ın Haqıyqat Ruwxı kelgende, Ol Men tuwralı gu'walıq beredi+. 27Sizler de gu'walıq beresizler. O'ytkeni a'welden-aq Menin' menen birgesizler+.
161– Men bulardı sizlerge isenimnen qaytpawın'ız ushın ayttım. 2Sizlerdi ma'jilisxanadan quwıp jiberedi. Ha'tte, sizlerdi o'ltirip atırg'an ha'r bir adam bunın' menen Qudayg'a xızmet etip atırman, dep oylaytug'ın waqıt keledi+. 3Bulardı A'kemdi de, Meni de bilmegenlikten isleydi+. 4Sol waqıt kelgende bulardı sizlerge aytqanımdı eske tu'siriwin'iz ushın sizlerge bildirgen edim. A'welden sizlerge bulardı aytqan joqpan, sebebi Men sizler menen birge edim+.
5– Endi bolsa, Meni Jibergennin' janına baratırman. Degen menen, aran'ızda hesh kim Mennen: «Qayaqqa baratırsan'?» – dep sorap atırg'an joq+. 6Biraq sizlerge bulardı aytqanım ushın, ju'regin'iz qayg'ıg'a toldı. 7Sog'an qaramastan, Men sizlerge haqıyqatın aytaman: Menin' ketkenim sizler ushın jaqsıraq. Eger Men ketpesem, sizlerge Jubatıwshı kelmeydi. Eger ketsem, Onı sizlerge jiberemen+. 8Ol kelgende, gu'na haqqında, haqlıq haqqında ha'm hu'kim haqqında du'nyanın' aljasqanın a'shkaralaydı. 9Gu'na sonnan ibarat: adamlar Mag'an isenbeydi+. 10Haqlıq sonnan ibarat: Men A'kemnin' janına ketip baratırman ha'm endi qaytıp Meni ko'rmeysizler. 11Hu'kim sonnan ibarat: bul du'nyanın' ha'kimi hu'kim etildi+.
12Sizlerge ja'ne de aytatug'ınlarım ko'p, biraq ha'zir sizler ko'tere almaysızlar. 13Biraq Ol, yag'nıy Haqıyqat Ruwxı kelgende, sizlerdi tolıq haqıyqatqa qaray jeteleydi. Ol O'zliginen so'ylemeydi, tek neni esitse, sonı so'yleydi ha'm keleshekte ne bolatug'ının sizlerge bildiredi+. 14Ol Meni ullılaydı. O'ytkeni Ol Menikinen alıp, sizlerge bildiredi. 15A'kemde ne bar bolsa, ha'mmesi Meniki. Sonlıqtan: «Ol Menikinen alıp, sizlerge bildiredi», – degen edim+.
16Birazdan son', sizler Meni qaytıp ko'rmeysizler. Ja'ne birazdan son', Meni ko'resizler+.
17Sonda sha'kirtlerdin' geybirewleri bir-birine:
– «Birazdan son', sizler Meni ko'rmeysizler, ja'ne birazdan son', Meni ko'resizler» ha'm «Sebebi A'keme ketip baratırman», – dep aytıp, Ol bizlerge ne demekshi? 18«Birazdan son'» degeni ne? Ne aytqanına tu'sinbey atırmız-g'o, – dedi.
19İysa olardın' O'zine bir soraw bermekshi bolg'anın bilip, olarg'a bılay dedi:
– «Birazdan son', Meni ko'rmeysizler, ja'ne birazdan son', Meni ko'resizler», – degenim haqqında bir-birin'izden sorap tursızlar ma? 20Sizlerge shının, haqıyqatın aytaman: sizler jılap, aza tutasızlar, al du'nya quwanadı. Sizler qayg'ırasızlar, biraq qayg'ın'ız quwanıshqa aylanadı+. 21Hayal bala tuwg'anda azap shegedi, o'ytkeni onın' waqtı keldi. Biraq balasın tuwg'annan son', du'nyag'a adam kelgenlikten quwanıp, shekken azabın umıtıp ketedi+. 22Sol sıyaqlı, sizler de ha'zir qayg'ırıp atırsızlar. Biraq Men sizlerdi ja'ne ko'remen ha'm ju'regin'iz quwanıshqa toladı. Bul quwanıshtı sizlerden hesh kim tartıp ala almaydı+. 23Sol ku'ni Mennen hesh na'rse soramaysızlar. Sizlerge shının, haqıyqatın aytaman: Menin' atım menen A'kemnen ne sorasan'lar da sizlerge beredi+. 24Ha'zirge deyin sizler Menin' atım menen hesh na'rse soramadın'lar. Soran'lar, alasızlar, sonda quwanıshın'ız tolı boladı+.
25Sizlerge bulardı tımsallar menen ayttım. Biraq Men sizlerge tımsallar menen so'ylemeytug'ın waqıt keledi, sonda A'kem haqqında sizlerge ashıqtan-ashıq aytaman+. 26Sol ku'ni Menin' atım menen A'kemnen soraysızlar. Sizler ushın A'kemnen Men sorayman, dep atırg'anım joq. 27A'kemnin' O'zi sizlerdi su'yedi, sebebi sizler Meni su'yip, Menin' A'kemnen kelgenime isendin'ler+. 28Men A'kemnen shıg'ıp, du'nyag'a keldim. Endi du'nyanı qaldırıp, A'keme qaytıp baratırman+.
29Sha'kirtleri İysag'a:
– Mine, endi ashıq aytıp tursan', hesh tımsal qollanıp atırg'an joqsan'. 30Senin' ha'mme na'rseni biletug'ının'dı endi bilemiz. Hesh kimnin' Sag'an soraw beriwinin' ha'jeti joq. Sol sebepli, Senin' Qudaydan kelgenin'e isenemiz, – dedi+.
31İysa olarg'a juwap berip bılay dedi:
– Endi isenesizler me? 32Mine, ha'mmen'iz u'ylerin'izge tarqap ketip, Meni jalg'ız qaldıratug'ın waqtın'ız keledi, ol kelip qaldı da. Biraq Men jalg'ız emespen, o'ytkeni A'kem Menin' menen birge+.
33Bulardı sizlerge Mende bolıp, tınıshlıq alıwın'ız ushın ayttım. Bul du'nyada qıyınshılıq ko'resizler, biraq ma'rt bolın'lar, Men du'nyanı jen'dim!+
171İysa bul so'zlerdi aytıp bolg'annan son', ko'zlerin aspang'a tigip bılay dedi:
– A'ke, waqıt keldi. Ulın' Seni ullılawı ushın, Sen de Ulın'dı ullıla+. 2Sebebi Senin' Og'an bergen adamların'nın' ha'mmesine Ol ma'n'gilik o'mir bersin dep, Sen Og'an pu'tkil adamzat u'stinen biylik berdin'+. 3Ma'n'gilik o'mir – bul Seni, jalg'ız haq Qudaydı ha'm Sen jibergen İysa Masixtı biliw. 4Senin' Mag'an tapsırg'an isin'di tamamlag'anım menen, Seni jer ju'zinde ullıladım. 5A'ke, du'nya jaratılmastan burın Senin' menen birge bolg'anımda, Mende bolg'an ullılıq penen ha'zir Meni O'zin'nin' aldın'da ullıla+.
28•Sonnan son', İysa ha'mmesinin' tamamlang'anın bilip, Muxaddes Jazıw orınlanıwı ushın:
– Sho'llep turman! – dedi+.
29Sol jerde ashshı sharapqa tolı bir gu'ze tur edi. A'skerler sorg'ıshtı og'an sin'dirip alıp, issoptın'* shıbıg'ına qadadı da, İysanın' awzına tuttı. 30İysa onı tatıp ko'rip:
– Orınlandı, – dedi de, basın iyip, jan tapsırdı.
31Bul tayarlıq ku'ni* edi. Erten'gi ku'n Qutqarılıw bayramına tuwra keletug'ın ayrıqsha dem alıs ku'ni* bolg'anlıqtan, yahudiy basshıları denelerdi atanaq ag'ashta qaldırıwdı qa'lemedi. Olar Pilattan shegelengenlerdin' ayaqların sındırıp, denelerdi alıp taslawdı soradı+. 32Sonda a'skerler barıp, İysa menen atanaq ag'ashqa shegelengenlerdin' da'slep birinshisinin', son'ınan ekinshisinin' ayaqların sındırıp tasladı. 33Biraq İysanın' qasına kelgende, Onın' a'lle qashan jan tapsırg'anın ko'rip, ayaqların sındırmadı. 34Bunın' ornına, a'skerlerdin' biri Onın' bu'yirin nayza menen testi. Sol waqıtta-aq qan menen suw ag'ıp shıqtı+. 35Bunı ko'rgen adamnın' gu'walıg'ı haqıyqat. Ol o'zinin' haqıyqatlıqtı aytıp atırg'anın biledi. Sizler de iseniwin'iz ushın ol gu'walıq berdi+. 36Bulardın' ha'mmesi: «Onın' hesh bir su'yegi sınbaydı»*, – degen Muxaddes Jazıwdag'ı so'zlerdin' orınlanıwı ushın boldı+. 37Muxaddes Jazıwdın' basqa bir jerinde: «O'zleri nayza menen tesken Adamg'a qaraydı»*, – delingen+.
38•Bunnan son', arimatiyalı Yusup İysanın' denesin alıp ketiw ushın Pilattan ruxsat soradı. Yusup İysanın' sha'kirti edi. Biraq ol yahudiy basshılarınan qorqqanlıqtan, bunı jasırıp ju'rgen edi. Pilat ruxsat bergennen son', Yusup barıp, İysanın' denesin alıp ketti+. 39Burın tu'nde İysag'a kelgen Nikodim de ju'z qadaqqa* jaqın mirra menen aloe aralaspasın alıp keldi+. 40Olar İysanın' denesin alıp, yahudiylerdin' jerlew da'stu'ri boyınsha, Onı xosh iyisli zatlar menen kepinlikke oradı+. 41İysa atanaq ag'ashqa shegelengen jerde bir bag' bolıp, bul bag'dın' ishinde ele hesh kim qoyılmag'an bir jan'a qa'bir bar edi+. 42Bul ku'n yahudiylerdin' tayarlıq ku'ni bolg'anlıqtan, qa'bir jaqın jaylasqanı sebepli, olar İysanı sol jerge qoydı.
201•Ha'ptenin' birinshi ku'ni, yag'nıy ekshembi ku'ni tan' azanda, ele qaran'g'ı bolg'anda, magdalalı Ma'riyam qa'birge keldi ha'm qa'birdin' awzındag'ı tastın' alıp taslang'anın ko'rdi+. 2Ol juwırıp, Simon Petrge ha'm İysanın' jaqsı ko'retug'ın sol sha'kirtine bardı da, olarg'a:
– İyemizdi qa'birden alıp ketipti. Onı qay jerge qoyg'anın bilmeymiz, – dedi+.
3Sonda Petr menen basqa sha'kirt shıg'ıp, qa'birge qaray jol aldı. 4Olar juwırıp ketti. Biraq sol sha'kirt Petrden tezirek juwırıp, qa'birge birinshi bolıp keldi. 5Ol en'keyip ishke qarap, sol jerde kepinliktin' jatırg'anın ko'rdi, biraq ishke kirmedi. 6Onın' izinen Simon Petr jetip kelip, qa'birge kirdi. Sol jerde jatırg'an kepinlikti ha'm 7İysanın' basına oralg'an oramaldı ko'rdi. Oramal kepinlik penen birge emes, al bo'lek jerde bu'klenip turg'an edi. 8Sonda qa'birge birinshi bolıp kelgen sol sha'kirt te ishke kirdi ha'm usılardı ko'rip, isendi. 9Sebebi olar İysanın' o'limnen qayta tiriliwi tiyis ekenin aytqan Muxaddes Jazıwdı elege deyin tu'sinbeytug'ın edi+. 10Bunnan son', sha'kirtler u'ylerine qaytıp ketti.
11•Al Ma'riyam qa'birdin' sırtında jılap turg'an edi. Jılap turıp, en'keyip qa'birdin' ishine qaradı 12ha'm aq kiyimli eki perishteni ko'rdi. Biri İysanın' denesi jatqan jerdin' bas ushında, ekinshisi ayaq ushında otırg'an edi+.
13Olar Ma'riyamnan:
– Hayal, sen nege jılap tursan'? – dep soradı.
– İyemdi alıp ketipti. Onı qay jerge qoyg'anın bilmeymen, – dedi ol.
14Usılardı aytıp bolıp, arqasına burıldı ha'm İysanın' turg'anın ko'rdi. Biraq Onın' İysa ekenin tanımadı+.
15İysa og'an:
– Hayal, sen nege jılap tursan'? Kimdi izlep ju'rsen'? – dedi.
Ma'riyam Onı bag'man dep oylap, Og'an:
– Mırza, eger Onı sen alıp ketken bolsan', qay jerge qoyg'anın'dı mag'an ayt, men Onı alıp qaytayın, – dedi+.
16İysa og'an:
– Ma'riyam! – dedi.
Ma'riyam burılıp, evreyshelep:
– Ra'bbuniy! – dedi. (Ra'bbuniy – «ustaz» degendi an'latadı.)
17İysa og'an:
– Mag'an qol tiygizbe! Sebebi Men ele A'kemnin' janına ko'terilmedim. Al sen tuwısqanlarıma barıp, Menin' A'kemnin' ha'm sizlerdin' A'ken'izdin', Menin' Qudayımnın' ha'm sizlerdin' Qudayın'ızdın' aldına ko'terilip baratırg'anımdı ayt, – dedi+.
18Magdalalı Ma'riyam sha'kirtlerge barıp, olarg'a:
– Men İyemdi ko'rdim! – dedi ha'm İysanın' o'zine ne aytqanların olarg'a xabarladı.
19•Ha'ptenin' birinshi ku'ni, yag'nıy ekshembi ku'ni keshte sha'kirtler birge jıynalg'an edi. Yahudiy basshılarınan qorqqanlıqtan, olar u'ydin' qapıların ilip qoyg'anda, İysa keldi. Olardın' ortasında turıp, olarg'a:
– Tınıshlıq sizlerge yar bolsın! – dedi.
20Bunı aytıp, olarg'a qolların ha'm bu'yirin ko'rsetti. Sha'kirtler İyemizdi ko'rip, qattı quwandı.
21İysa olarg'a ja'ne bılay dedi:
– Tınıshlıq sizlerge yar bolsın! A'kem Meni jibergeni sıyaqlı, Men de sizlerdi jiberip atırman+. 22Usılay dedi de, olarg'a qaray u'plep:
– Muxaddes Ruwxtı alın'lar+. 23Sizler kimnin' gu'naların keshirsen'ler, Quday da onın' gu'naların keshiredi. Sizler kimnin' gu'naların keshirmesen'ler, Quday da onın' gu'naların keshirmeydi, – dedi+.
24On eki sha'kirttin' biri, Egiz dep atalg'an Tomas İysa kelgende olardın' arasında joq edi+. 25Sonlıqtan basqa sha'kirtler og'an:
– Bizler İyemizdi ko'rdik, – desti.
Biraq Tomas olarg'a:
– Onın' qollarındag'ı shege izlerin ko'rmegenimshe, barmag'ım menen shege izlerin ha'm qollarım menen Onın' bu'yirin uslap ko'rmegenimshe, isenbeymen, – dedi.
26Bir ha'pteden son', İysanın' sha'kirtleri ja'ne u'yde jıynalg'an edi. Tomas ta olar menen birge edi. U'ydin' qapıları ilik bolg'anda, İysa kelip, olardın' ortasında turdı da:
– Tınıshlıq sizlerge yar bolsın! – dedi.
27Son'ınan Tomasqa:
– Barmag'ın'dı berman soz. Qollarıma qara, qolın'dı sozıp, bu'yirimdi uslap ko'r. Gu'manlanbay, isen, – dedi.
28Tomas Og'an juwap berip:
– İyem menin', Qudayım menin'! – dedi+.
29İysa og'an:
– Sen Meni ko'rgenlikten isendin'. Biraq, ko'rmey isengenler qanday baxıtlı! – dedi+.
30İysa sha'kirtlerinin' aldında bul kitapta jazılmag'an basqa da ko'p ka'ramatlar* isledi+. 31Biraq bular sizlerdin' İysanın' Masix, Qudaydın' Ulı ekenine iseniwin'iz ushın ha'm isenip, Onın' atı menen o'mirge iye bolıwın'ız ushın jazıldı+.
211Bunnan son', İysa Tiberiya ten'izinin' jag'asında sha'kirtlerine ja'ne ko'rindi. Bul bılay boldı:+ 2Simon Petr, Egiz dep atalg'an Tomas, Galilanın' Kana qalasınan bolg'an Nataniel, Zebedeydin' ulları ha'm İysanın' sha'kirtlerinen ja'ne ekewi birge edi+. 3Simon Petr olarg'a:
– Men balıq awlawg'a ketip baratırman, – dedi.
– Bizler de senin' menen birge baramız, – dedi olar.
Olar barıp, qayıqqa mindi. Biraq sol tu'ni hesh na'rse tuta almadı.
4Tan' atqanda, ten'izdin' jag'asında İysa turg'an edi. Biraq sha'kirtleri Onın' İysa ekenin bilmedi+.
5İysa olardan:
– Ha'y, doslar, balıg'ın'ız joq pa? – dep soradı.
– Joq, – dep juwap berdi olar+.
6– Awın'ızdı qayıqtın' on' jag'ına salın'lar, sonda tutasızlar, – dedi İysa.
Olar aw salıp, ko'p balıq tutqanlıqtan, awdı tartıp shıg'ara almadı+.
7İysanın' su'yikli sha'kirti Petrge:
– Bul İyemiz! – dedi.
«Bul İyemiz» degendi esitkennen, Simon Petr jalan'ash bolg'anlıqtan kiyimin kiyip, o'zin ten'izge attı+. 8Al basqa sha'kirtler balıq tolı awdı su'yrep, qayıq penen keldi. O'ytkeni olar jag'adan shama menen tek ju'z metr* uzaqlıqta edi. 9Olar jag'ag'a shıqqanda, ol jerde jag'ılıp atırg'an ko'mirdi ha'm qozdın' u'stine qoyılg'an balıq penen nandı ko'rdi.
10İysa olarg'a:
– Ha'zir tutqan balıqların'ızdan alıp kelin'ler, – dedi.
11Simon Petr qayıqqa minip, balıqqa tolı awdı jag'ag'a tartıp shıg'ardı. Awda bir ju'z eliw u'sh iri balıq bar edi. Balıqlar sonshelli ko'p bolsa da, aw jırtılmadı. 12İysa olarg'a:
– Kelin'ler, azang'ı awqattı jen'ler, – dedi.
Sha'kirtlerinin' hesh qaysısı Onnan: «Sen kimsen'?» – dep sorawg'a batına almadı. Sebebi Onın' İyemiz ekenin biletug'ın edi. 13İysa jaqınıraq keldi de, nandı alıp, olarg'a berdi. Balıqlar menen de usılay isledi.
14Solay etip, bul İysanın' o'limnen tirilgeninen son', sha'kirtlerine u'shinshi ma'rte ko'riniwi edi+.
15Azang'ı awqattı jep bolg'annan son', İysa Simon Petrden:
– Yunus ulı Simon, Meni olardan da ko'birek su'yesen' be? – dep soradı.
– Awa, İyem. Seni jaqsı ko'retug'ınımdı bilesen'-g'o, – dedi Og'an Petr.
İysa og'an:
– Qozılarımdı otlat, – dedi.
16İysa ekinshi ma'rte onnan:
– Yunus ulı Simon, Meni su'yesen' be? – dep soradı.
Petr Og'an:
– Awa, İyem. Seni jaqsı ko'retug'ınımdı bilesen'-g'o, – dedi.
İysa og'an:
– Qoylarımdı baq, – dedi+.
17U'shinshi ma'rte İysa onnan:
– Yunus ulı Simon, Meni jaqsı ko'resen' be? – dep soradı.
Petr Onın' o'zinen u'sh ma'rte: «Meni jaqsı ko'resen' be?» – dep sorag'anına qapa boldı.
– İyem, Sen ha'mmesin bilesen', Seni su'yetug'ınımdı da bilesen', – dedi Petr.
İysa og'an bılay dedi:
– Qozılarımdı otlat. 18Sag'an shının, haqıyqatın aytaman: jas waqtın'da belbewin'di o'zin' baylap, qa'legen jerin'e baratug'ın edin'. Biraq qartayg'anın'da qolların'dı sozıp turasan' ha'm basqa birew belbewin'di baylap, seni qa'lemegen jerin'e alıp baradı.
19İysa bunı Petrdin' qanday o'lim menen Qudaydı ullılaytug'ının bildiriw ushın aytqan edi. Usını aytıp bolıp:
– İzime er, – dedi+.
20Petr artına burılıp, İysanın' su'yikli sha'kirtinin' izlerine erip kiyatırg'anın ko'rdi. Bul – keshki awqat waqtında İysanın' ko'kiregine su'yenip jatıp: «İyem, Sag'an kim satqınlıq isleydi?» – dep sorag'an sha'kirt edi+. 21Petr onı ko'rip, İysadan:
– İyem, og'an ne boladı? – dep soradı.
22İysa og'an:
– Men kelemen degenshe, onın' jasawın qa'lesem, sag'an ne? Sen Menin' izime er, – dedi+.
23Solay etip, tuwısqanlar arasında: «Bul sha'kirt o'lmeydi», – degen so'z tarqaldı. Biraq İysa Petrge: «Ol o'lmeydi», – degen joq. Al: «Men kelemen degenshe, onın' jasawın qa'lesem, sag'an ne?» – degen edi.
24Bulardın' ha'mmesi haqqında gu'walıq berip, usılardı jazg'an sol sha'kirt. Bizler onın' gu'walıg'ının' haqıyqat ekenin bilemiz+.
25İysa islegen basqa da ko'p isler bar. Eger olar birme-bir jazılg'anda, jazılg'an kitaplar du'nyag'a sıymas edi, dep oylayman+.
6– Senin' Mag'an du'nyadan bergen adamların'a Seni* ashıp berdim. Olar Seniki edi, Sen olardı Mag'an berdin' ha'm olar Senin' so'zlerin'di orınladı. 7Senin' Mag'an bergenlerin'nin' ha'mmesi Sennen ekenin olar endi bilip aldı. 8O'ytkeni Mag'an bergen so'zlerin'di olarg'a tapsırdım, olar qabıl etti. Olar Menin' Sennen kelgenimdi haqıyqattan bildi ha'm Meni Senin' jibergenin'e isendi+. 9Olar ushın sorayman: du'nya ushın emes, Mag'an bergen adamların' ushın sorayman. Sebebi olar Seniki+. 10Menikinin' ha'mmesi – Seniki ha'm Senikinin' ha'mmesi – Meniki. Men olar arqalı ullılandım+. 11Men endi bul du'nyada emespen, biraq olar bul du'nyada. Men Sag'an baratırman, Muxaddes A'ke, Mag'an bergen O'z atın'nın' ku'shi menen olardı saqla, olar da Biz sıyaqlı bir bolsın+. 12Men olar menen birge bolg'anımda, Senin' Mag'an bergen atın'nın' ku'shi menen olardı qorg'ap saqladım. Nabıt bolıwg'a tiyisli adamnan basqa olardan hesh biri nabıt bolmadı. Solay etip, Muxaddes Jazıw orınlandı+.
13Endi Men Sag'an baratırman. Menin' quwanıshım olarda tolı bolıwı ushın, bul so'zlerdi du'nyada bolg'an waqtımda aytıp atırman+. 14Men olarg'a Senin' so'zin'di tapsırdım, du'nya bolsa olardı jek ko'rdi. O'ytkeni Menin' du'nyag'a tiyisli bolmag'anım sıyaqlı, olar da du'nyag'a tiyisli emes+. 15Olardı du'nyadan alıwın'dı emes, jawızlıqtan, shaytannan saqlawın'dı sorayman+. 16Menin' du'nyag'a tiyisli bolmag'anım sıyaqlı, olar da du'nyag'a tiyisli emes. 17Olardı haqıyqat penen muxaddes qıl. Senin' so'zin' – haqıyqat+. 18Senin' Meni du'nyag'a jibergenin' sıyaqlı, Men de olardı du'nyag'a jiberdim+. 19Olar da haqıyqat penen muxaddes bolıwları ushın, Men O'zimdi olar ushın bag'ıshlayman*.
20– Men tek olar ushın emes, al olardın' so'zleri arqalı Mag'an isenetug'ınlar ushın da sorayman: 21olardın' ha'mmesi bir bolsın. A'ke, Meni Senin' jibergenin'e du'nya iseniwi ushın, Senin' Mende ha'm Menin' Sende bolg'anım sıyaqlı, olar da Bizde bolsın. 22Biz bir bolg'anımız sıyaqlı, olar da bir bolıwı ushın, Senin' Mag'an bergen ullılıg'ın'dı olarg'a berdim+. 23Men olarda, Sen Mendesen'. Meni Senin' jibergenin'di ha'm Senin' Meni su'yetug'ının' sıyaqlı, olardı da su'yetug'ının'dı du'nya biliwi ushın, olar da bir tutas bolsın.
24A'ke! Senin' Mag'an bergen adamların' Men bolatug'ın jerde Menin' menen birge bolıp, Sen Meni du'nya jaratılmastan burın su'ygenlikten, Senin' Mag'an bergen ullılıg'ın'dı olardın' da ko'riwin qa'leymen+.
25A'dil A'ke! Du'nya Seni bilmeydi, biraq Men Seni bilemen. Bular da Meni Senin' jibergenin'di biledi+. 26Mag'an degen su'yispenshiligin' olarda bolıwı ushın ha'm Men de olarda bolıwım ushın, Senin' atın'dı olarg'a bildirdim ha'm bildiriwdi dawam etemen+.
181•İysa duwa etip bolg'annan son', sha'kirtleri menen birge Kidron sayının' arg'ı jag'asına o'tti. Ol jerde bir bag' bar edi. İysa sha'kirtleri menen sol bag'qa kirdi+.
2Og'an satqınlıq qılg'an Yahuda da bul jerdi biletug'ın edi. Sebebi İysa sha'kirtleri menen ol jerde tez-tez ushırasıp turatug'ın edi+. 3Solay etip, Yahuda janına bir topar Rim a'skerleri menen bas ruwxaniyler ha'm pariseyler jibergen saqshılardı alıp, sol jerge keldi. Olardın' qollarında panıs, shom ha'm qurallar bar edi+.
4İysa O'zine bolajaq ha'mme na'rseni bilgenlikten, aldına shıg'ıp, olardan:
– Kimdi izlep ju'rsizler? – dep soradı+.
5– Nasıralı İysanı, – dep juwap berdi olar.
– Men – Solman, – dedi İysa.
İysanın' satqını Yahuda da olar menen birge turg'an edi. 6İysa: «Men – Solman» dewi menen, olar artqa sheginip, jerge jıg'ıldı.
7Sonda İysa olardan ja'ne:
– Kimdi izlep ju'rsizler? – dep soradı.
– Nasıralı İysanı, – desti olar.
8İysa juwap berip:
– Sizlerge ayttım-g'o, Men – Solman. Eger Meni izlep ju'rgen bolsan'lar, bul adamlardı jiberin'ler, ketsin, – dedi.
9Bul Onın': «Senin' Mag'an bergenlerin'nin' hesh birin joytpadım», – dep burın O'zi aytqan so'zlerinin' orınlanıwı ushın boldı+.
10Sonda Simon Petr janındag'ı qılıshın suwırıp alıp, bas ruwxaniydin' qulının' on' qulag'ın shawıp tasladı. Quldın' atı Malkus edi+.
11İysa Petrge:
– Qılıshın'dı qınabına salıp qoy! A'kemnin' Mag'an bergen azap kesesinen ishpeyin be? – dedi+.
12•Son'ınan a'skerler toparı menen olardın' basshısı ha'm yahudiylerdin' saqshıları İysanı uslap bayladı. 13Onı da'slep Xannag'a alıp bardı. Xanna sol jılı bas ruwxaniy bolg'an Kayafanın' qa'yin atası edi+. 14Yahudiy basshılarına: «Xalıq ushın bir adamnın' o'liwi jaqsıraq», – dep ken'es bergen usı Kayafa edi+.
15Simon Petr menen ja'ne basqa sha'kirti İysanın' izine erip bardı. Bul sha'kirt bas ruwxaniyge tanıs bolg'anlıqtan, İysa menen birge bas ruwxaniydin' ha'wlisine kirdi. 16•Al Petr sırtta, qapının' aldında qaldı. Bas ruwxaniydin' tanısı bolg'an sol sha'kirt sırtqa shıg'ıp, qapını qarawıllag'an shorı qız benen so'ylesti de, Petrdi ishke alıp kirdi.
17Qapını qarawıllag'an shorı qız Petrden:
– Sen de bul Adamnın' sha'kirtlerinen emessen' be? – dep soradı.
– Yaq, – dep juwap berdi ol.
18Ku'n suwıq bolg'anlıqtan, xızmetshiler menen saqshılar ko'mir jag'ıp, jılınıp turdı. Petr de olar menen birge turıp jılındı.
19•Bas ruwxaniy İysadan Onın' sha'kirtleri ha'm ta'liymatı haqqında soradı.
20İysa og'an bılay dep juwap berdi:
– Men du'nyag'a ashıq so'yledim. Ha'mme waqıtta yahudiyler jıynalatug'ın ma'jilisxanalarda ha'm İbadatxanada u'yrettim. Jasırın hesh na'rse aytpadım+. 21Nege Mennen sorap atırsan'? So'ylegenlerimdi esitkenlerden sora. Olar ne aytqanımdı biledi.
22İysa usılardı aytqanda, Og'an jaqın turg'an saqshılardın' biri:
– Bas ruwxaniyge de usılay juwap beriwge bola ma? – dep Onın' betine urıp jiberdi+.
23İysa og'an:
– Eger Men nadurıs so'ylegen bolsam, nadurıslıg'ımdı da'lille. Biraq durıs so'ylegen bolsam, nege Meni urasan'? – dedi.
24Xanna İysanı baylawlı halında bas ruwxaniy Kayafag'a jiberdi.
25Simon Petr ele otqa jılınıp tur edi.
– Sen de Onın' sha'kirtlerinen emessen' be? – dep soradı olar.
Biraq ol tanıp:
– Yaq, – dedi.
26Bas ruwxaniydin' qullarının' biri, Petr qulag'ın shapqan adamnın' ag'ayini Petrden:
– Seni bag'da Onın' menen birge ko'rgen joqpan ba? – dep soradı+.
27Petr ja'ne tandı. Sol waqıtta-aq qoraz shaqırdı+.
28•Tan' azanda yahudiy basshıları İysanı Kayafanın' aldınan Rim ha'kimxanasına alıp bardı. Olar Qutqarılıw bayramının' asın haramlanbay jew ushın ha'kimxanag'a kirmedi+. 29Sol sebepten Pilat sırtqa shıg'ıp, olardan:
– Bul Adamdı ne na'rsede ayıplap atırsızlar? – dep soradı+.
30Olar juwap berip:
– Eger bul Adam jınayatshı bolmag'anda, Onı senin' aldın'a alıp kelmes edik, – dedi.
31Pilat olarg'a:
– Onı o'zlerin'iz alıp ketip, o'z nızamın'ız boyınsha hu'kim etin'ler, – dedi.
Yahudiy basshıları:
– Bizlerge hesh kimdi o'ltiriwge ruxsat etilmegen, – dedi.
32İysanın' O'zinin' qanday o'lim menen o'letug'ını haqqında aytqan so'zlerinin' orınlanıwı ushın usılay boldı+.
33Sonda Pilat ja'ne ha'kimxanag'a kirdi ha'm İysanı o'zine shaqırtıp:
– Sen Yahudiylerdin' Patshasımısan'? – dep soradı+.
34İysa bılay dep juwap berdi:
– Bunı o'zin' aytıp tursan' ba yamasa Men tuwralı sag'an basqalar ayttı ma?
35Pilat:
– Men ne yahudiymen be? Seni mag'an O'z xalqın' menen bas ruwxaniylerin' tapsırdı. Sen ne islep qoydın'? – dedi.
36İysa juwap berip:
– Menin' Patshalıg'ım bul du'nyada emes. Eger Patshalıg'ım bul du'nyada bolg'anda, yahudiy basshılarının' qolına tapsırılmawım ushın, xızmetshilerim gu'reser edi. Biraq Menin' Patshalıg'ım bul jerde emes, – dedi+.
37– Demek, Sen Patsha ekensen'-da'? – dedi Pilat.
İysa juwap berip:
– O'zin' aytqanday, Men Patshaman. Men haqıyqat haqqında gu'walıq beriw ushın tuwıldım ha'm sonın' ushın du'nyag'a keldim. Kim haqıyqat ta'repinde bolsa, Menin' dawısımdı esitedi, – dedi+.
38Pilat İysag'a:
– Haqıyqat degen ne? – dedi.
Bunı aytıp bolg'annan son', Pilat ja'ne yahudiylerdin' janına shıg'ıp, olarg'a:
– Men Onnan hesh ayıp taba almay atırman+. 39Biraq sizlerde bar bir a'det boyınsha, men ha'r Qutqarılıw bayramında sizler ushın bir tutqındı bosatıp beretug'ın edim. Sizler ushın yahudiylerdin' Patshasın bosatıp beriwimdi qa'leysizler me? – dedi+.
40Biraq olar ja'ne:
– Yaq, Onı emes, Barabanı bosat! – dep baqırıstı.
Al Baraba qozg'alan'shı edi.
191•Sonda Pilat İysanı uslap, qamshılawdı buyırdı. 2A'skerler tikenli shıbıqlardan taj o'rip, İysanın' basına saldı. Son'ınan Og'an shım qızıl shapan kiygizdi. 3Aldına kelip:
– Jasasın, Yahudiylerdin' Patshası! – dep ju'zine shapalaq penen urdı.
4Pilat ja'ne sırtqa shıg'ıp, yahudiylerge:
– Mine, menin' Onnan hesh bir ayıp tappag'anımdı sizlerdi bilsin dep, Onı sizlerdin' aldın'ızg'a shıg'arıp atırman, – dedi+.
5Sonda basında tikenli tajı, u'stinde shım qızıl shapanı bar İysa sırtqa shıqtı. Pilat olarg'a:
– Mine, bul Adam! – dedi.
6Bas ruwxaniyler menen olardın' saqshıları İysanı ko'rgende:
– Onı atanaq ag'ashqa shegele, shegele! – dep baqırıstı.
Pilat olarg'a:
– Onı sizler alıp ketip, atanaq ag'ashqa shegelen'ler. O'ytkeni men Onnan hesh qanday ayıp tappay atırman, – dedi.
7Yahudiy basshıları og'an juwap berip:
– Bizlerde nızam bar ha'm sol nızam boyınsha, Ol o'liwi sha'rt. Sebebi Ol O'zin Qudaydın' Ulı dep atadı, – dedi+.
8Pilat bul so'zlerdi esitkende, burıng'ıdan beter qorqıp ketti. 9Qaytadan ha'kimxanag'a kirip, İysadan:
– Sen qay jerdensen'? – dep soradı.
Biraq İysa og'an juwap bermedi+. 10Pilat Og'an:
– Menin' menen so'ylespeyjaqsan' ba? Seni azat qılıwg'a da, atanaq ag'ashqa shegeletiwge de biyligim bar ekenin bilmeysen' be? – dedi.
11İysa juwap berip:
– Sag'an Qudaydan berilmegende, sende Menin' u'stimnen hesh qanday biylik bolmas edi. Sonlıqtan Meni sag'an uslap bergennin' gu'nası senin' gu'nan'nan awırıraq, – dedi+.
12Sol waqıttan baslap, Pilat İysanı azat etiwge tırıstı. Biraq yahudiy basshıları:
– Bul Adamdı azat qılsan', Rim patshası-Qaysardın' dostı emessen'. O'zin patsha dep ataytug'ın ha'r bir adam Qaysarg'a qarsı boladı, – dep baqırıstı+.
13Pilat bul so'zlerdi esitkende, İysanı sırtqa shıg'ardı ha'm «Tas maydansha», evreyshe Gabbata dep atalg'an jerdegi hu'kim gu'rsisine otırdı. 14Tayarlıq ku'ni, Qutqarılıw bayramınan bir ku'n burın saat on ekiler shamasında Pilat yahudiylerge:
– Mine, sizlerdin' Patshan'ız! – dedi.
15Biraq olar baqırısıp:
– Joq qıl Onı! Joq qıl, atanaq ag'ashqa shegele! – dedi.
Pilat olarg'a:
– Sizlerdin' Patshan'ızdı atanaq ag'ashqa shegeleyin be? – dedi.
– Bizlerdin' Qaysardan basqa patshamız joq, – dep juwap berdi bas ruwxaniyler+.
16Solay etip, Pilat İysanı atanaq ag'ashqa shegelew ushın a'skerlerge tapsırdı.
A'skerler İysanı alıp ketti. 17•İysa O'z atanaq ag'ashın arqalap, «Bas su'yek ornı», evreyshe Golgota dep atalg'an jerge keldi. 18Sol jerde İysanı ha'm Onın' menen birge eki adamdı atanaq ag'ashqa shegeledi. Olardın' birewi on' ta'repte, ekinshisi sol ta'repte, al İysa ortada edi.
19Pilat jazıw jazdırıp, onı atanaq ag'ashtın' u'stine ildirtti. Onda: «NASIRALI İYSA – YAHUDİYLERDİN' PATSHASI», – dep jazılg'an edi. 20Yahudiylerdin' ko'bisi bul jazıwdı oqıdı. O'ytkeni İysa atanaq ag'ashqa shegelengen jer qalag'a jaqın edi ha'm bul jazıw evreyshe, latınsha ha'm grekshe jazılg'an edi+. 21Yahudiylerdin' bas ruwxaniyleri Pilatqa bılay dedi:
– «Yahudiylerdin' Patshası» dep jazba, «Onın' O'zi: Men – Yahudiylerdin' Patshasıman, dedi», – dep jaz.
22– Ne jazajaq bolsam jazdım, – dep juwap berdi Pilat.
23A'skerler İysanı atanaq ag'ashqa shegelegennen son', Onın' sırtqı kiyimin aldı ha'm onı to'rt bo'lekke bo'lip, ha'r qaysısı bir bo'lekten aldı. Ko'ylegin de aldı. Ol tigilmegen bolıp, bastan-ayaq bir pu'tin toqıma edi.
24Sonlıqtan a'skerler bir-birine:
– Bunı jırtpayıq, shek taslayıq, kimge tu'sse, sol alsın, – dedi.
Bul Muxaddes Jazıwdag'ı mına so'zlerdin' orınlanıwı ushın boldı:
A'skerler usı aytılg'andı isledi+. 25İysanın' atanaq ag'ashının' qasında Onın' anası, anasının' apası, Klopanın' hayalı Ma'riyam ha'm magdalalı Ma'riyam turg'an edi+. 26İysa anasın ha'm onın' janında turg'an O'zinin' su'yikli sha'kirtin ko'rgende, anasına:
– Apa, mine, senin' ulın', – dedi+.
27Keyin sha'kirtine:
– Mine, bul senin' anan', – dedi.
Sol waqıttan baslap, sol sha'kirt onı o'z u'yine aldı.